Salgai daude Getariako Bertso Egunerako sarrerak

Uxue Alberdi Getariako bizilagunak ere abestuko du martxoaren 27an. (Kulturklik)

Bertsozale Elkarteak hiru Bertso Egun antolatu ditu aurten; hain zuzen, Hazparnen (Lapurdi), Iruñean (Nafarroa) eta Getarian izango dira saioak. Martxoaren 27an egingo dute Getariako Bertso Eguna, Balentziaga museoan. Atzo jarri zituzten salgai saiorako sarrerak Getariako Turismo Bulegoan, eta eskuragarri daude oraindik.

Hiru sarrera mota daude: arrunta 12 euroan, bazkideena 9 euroan, eta gazteena sei euroan. Dena den, online ere eros daitezke tiketak, bertsosarrerak.eus atarian.

Uxue Alberdi, Alaia Martin eta Unai Iturriaga bertsolariak ariko dira kantuan Getariako Bertso Egunean, eta Maite Berriozabalek beteko ditu gai-jartzaile lanak. Saioa zuzenean ikusi ezin dutenek, online jarraitzeko aukera izango dute bertsoa.eus atarian.


Gerra bizi izan zuten Arrasateko ehunka emakumeren isiltasunari ahotsa jarriko diote, dokumental baten

Memoria Historikoa errekuperatzeko bidean, Arrasateko Intxorta 1937 kultur elkarteko kideak gerra garaiko emakumeen inguruko dokumentala egin nahi dute. Horretarako, 12 euroko diru laguntza eskatzen dabiltza.

“ARRASATE 1936, gerra eta errepresioa” izena edukiko du ikus-entzunezkoak eta proiektua datorren urtean aurkeztea nahi dute. Gerra bizi izan zuten Arrasateko ehunka emakumeen isiltasunari ahotsa jarri nahi diote euren bizipen, borroka eta pentsamenduak ezagutzeko asmotan.

Dokumental hori egiteko baina, dirua behar dute eta herritar eta ingurukoei 12 euroko laguntza emateko eskatu diete. Horren trukean, laguntzen dutenek ikus-entzunezkoa eskuratuko dute eta dokumentalarekin banatuko den liburuxkan laguntzaile bezala, beraien izena agertuko da.


San Joango etxeen beste zozketa bat hilaren 30ean

Gaur zortzi, hilak 30, egingo da Herri Antzokian San Joango babes ofizialeko etxebizitzen beste zozketa bat, 18:00etan. Hilaren 11z geroztik ikusgai daude eskatzaileen zerrendak, eta bihar arte aurkez daitezke erreklamazioak.


Erakundeei babesa eskatu diete

"Ekinaldi jendetsu eta plural bat sortzeko" nahia agertu dute Altsasuko auziko gazteen gurasoek.


Pentsiodunen elkarretaratzerako autobusa jarri dute

Uztailaren 14an Bergaran egingo da Debagoiena mailako pentsiodunen elkarretaratzea eta Oñatitik autobusa egongo da hara joateko. Lekua hartzeko, izena ohiko lekuetan eman daiteke: Arrano, Boga eta Olakua tabernetan eta Pake Leku elkartean. Azken eguna uztailaren 12a da. Oñatiko elkarretaratzeak irailera arte eten dituzte.


Feminismoa lehen eta orain ezagutzeko aukera, Jabetze Eskolek antolatutako ikastaroan

FEMINISMOAREN eboluzioa ezagutu nahi duten emakumeek aukera paregabea dute Jabetze Eskolek antolatutako ikastaroan. Ikastaroak Feminismoa lehen eta orain du izena, eta helburua da ezagutaraztea mugimendu feministak sortu zirenetik egon diren ideiak, estrategiak, praktiak eta aldarrikapen ezberdinak. Ikastaroan, alde batetik ezagutuko dute historian zehar sortu diren kontzeptuak eta diskurtsoak bi sexuen inguruan; eta bestetik zein diren emakumeen berdintasun eskubidearen inguruko gaiak eta gaur egungo erronkak. Ikastaroan metodologia dinamikoa eta parte hartzailea erabiliko da, eta oinarrituko da hausnarketa pertsonalean eta talde eztabaidan. 15 ordukoa izango da eta urriaren 20an hasiko da. Sei asteartean izango da, 18:00etatik 20:30etara, eta Saioa Hernandez izango da irakaslea.

Izena emateko aukera

Ikastaroan izena eman nahi duenak oraindik badu aukera, bi modutara: irantzu-j@hernani.net-era idatzita edo 943337017/943336802 telefonoetara deituta.


'So The Wind Won't Blow It All Away'

Diskoetxea: Hanky Panky.

Erik Voeks musikari estatubatuarrak Sandbox (Rockville) izenburuko lan bakar eta bikaina argitaratu zuen 1993an. Grabazioa kultuzko lan bihurtu zen power-pop zaleen artean, baina harrezkeroztik ez du beste diskorik plazaratu, Internet bidez kantuak argitaratzen eta kontzertuak egiten jarraitu duen arren. 2012an, halere, lau kantuko binilozko EPa kaleratu zuen, Hanky Panky diskoetxe bilbotarraren Spring Records markapean. Bada, urteotan bere bandcamp webgunean argitaratutako kantuak eta beste bi abesti berri bilduma honetan elkartu ditu Iñaki Hanky Panky-k, eta emaitza hunkigarria da: gitarra sotilekin eta melodia goxoekin jositako hamahiru pop karamelu. Bildumatzarra.


Herri omenaldia Mendizabal II.ari

Martxoaren 28ak albiste beltza ekarri zuen; Joxemari Mendizabal aizkolari adunarra zendu zen. Hilabete geroago egin zioten lehen omenaldia Adunan, Gorostidi Harria saioan. Azaroaren 28an berriz, herri omenaldia egingo diote aizkolari handiari.

Eguerdiko 11:30etan hasiera emango zaio ekitaldiari Adunako pilotalekuan. Hamabost harrijasotzaile eta hogei aizkolari izango da bertan, saio borobila egiteko asmoz. Hala azaldu du Iñaki Aristeta zinegotziak: “Punta-puntako herri-kirolariak etorriko dira. Ikuskizun polita izango dela iruditzen zaigu. Ordu eta erdi pasako ekitaldia prestatu dute eta tartean, izango da berezitasunik. Harri-jasotzaileen artean, esaterako, Orioko Idoia Etxeberria gaztearen lana ikusteko aukera izango da. Horrenbeste kirolariren artean, bera izango da emakume bakarra. Urdax Magunazelaia gazteak ere bere saioa eskainiko du”.

Omenaldia eta herri-kirol saioa

Horrelaxe ekingo diote azaroaren 28ko ekitaldiari: “Omenaldi xumea egingo diogu lehendabizi. Bere etxekoak etortzekoak dira eta Joxemari gogoan izango dugu, bai Adunako Udalak, bai Muxkil elkarteko kideek, baita herri-kirolariek ere. Ondoren, kirol ekitaldia egingo dute eta amaitzeko, bertsolarien saioa izango da. Sebastian Lizaso eta Andoni Egaña etorriko dira”.

Kultur astea borobilduko du Mendizabalen omenezko herri-kirol jaialdiak: “Joxemari Mendizabal adunarra izanik, herri omenaldia egitea merezi zuela uste genuen, eta egokia iruditu zitzaigun Kultur astearen barnean egitea. Herri-kirolak gure kulturaren zati garrantzitsu dira eta ekitaldi indartsua antolatu nahi izan dugu. Gainera, Kultur astea bukatu ondoren egin izan bagenu, gehiegi atzeratuko litzateke”.

Bazkaria, sagardotegian

Pilotalekuko saioa amaituta, hala nahi duenak Aburuza sagardotegian bazkaltzeko aukera izango du. “Horretarako txartelak salgai izango dira Aburuza sagardotegian, Uztartza jatetxean, Tolosako Kantabrikon, Azpeitiko Mendizabal erretegian eta Leitzako Harakindegia jatetxean. Sarrera aurrez erosten duenak 30 euro ordaindu beharko du. Egunean bertan erostea erabakitzen duenak berriz, 35 euroko prezioan izango ditu”. Azaroaren 25ean amaituko da sarrera aurrez erosteko epea.

Muxkil elkarteak eta Adunako Udalak antolatu dute Mendizabalen omenezko ekitaldia: “Herri-kirolari askoren laguntza izan dugu. Aizkolari, harri-jasotzaile…, euren artean zabaldu dute deialdia eta haiek erabakiko dute egin beharreko lana zein izango den ere. Oso harrera ona izan du omenaldirako deialdiak eta ahal zutenek, baiezkoa eman zuten berehala. Aipatzekoa da Mindegia aizkolariaren kasua. Begietako ebakuntza txiki bat egin berria izango du egun horretan, eta aizkoran saiorik egingo ez badu ere, Adunara gerturatzeko asmoa baduela esan digu”.

Joxemari Mendizabalek oso maitea zuen jaioterria eta adunarrek ere, gogoan dute: “Nahiz eta hamabost urte inguru zituenean Adunatik Villabonara joan zen bizitzera, herritar askorekin harremana izaten jarraitu zuen”, azaldu du Iñaki Aristetak.

Autoak uzteko tokiak

Aparkaleku bereziak jarriko dituzte Adunan, azaroaren 28an. “Hala ere, jende asko etortzea espero dugu, eta komenigarria izango da garaiz etortzea. Kotxeak uzteko tokia ahalik eta modu erosoenean moldatzen saiatuko gara”, azaldu du Iñakik.

Adunan izango diren herri-kirolak

Harri-jasotzaileak: Mieltxo Saralegi, Iñaki Perurena, Inaxio Perurena, Zelai, Goenatxo, Ostolaza, Haimar Irigoien, Goikoetxea, Gorostidi, Urdax, Landarbide, Izeta II, Izeta IV, Urtzi Telleria eta Idoia Etxeberria.

Aizkolariak: Aierbe, Arria II, Arria III, Arria IV, Erasun, Nazabal, Peñagarikano, Azurmendi, Olasagasti, Arrospide, Jaunarena, Ugarteburu, Lopez, Arregi, Etxebeste, Agite, Mindegia, Larretxea, Elorriaga eta Mugerza.


Mikel Amilibia omenduko dute festen hasierako deiadarrean

Mikel Amilibia Zarauzko Amenabar eskubaloi taldeko jokalaria omenduko dute aurten, festen hasierako deiadarrean.

Zu omenduko zaituzte aurten festen hasierako deiadarrean. Nola jaso zenuen albistea?

Zerbait entzun nuen kalean. Hala ere, albistea gurasoek eman zidaten: jaietako batzordeko baten bidez jakin zuten.

Zer esan nahi du zuretzat herrian omenaldi hori jasotzeak?

Ohore handia da herriko festetan omendua izatea. Beste edozein omenaldi baino bereziagoa izango da niretzat. Herriko jaiak hasi aurretik, gainera... polita izango da, seguru.

Egindako lan pertsonalaren aitortza bat dela esango al zenuke?

Bai. Honen atzean lan izugarria dago, eta ez nirea soilik: lagunak hor izan ditut, familia, ekipokoak... Ni omenduko naute, baina guztientzako omenaldia izango dela sentituko dut. Egia da selekzioarekin ni joan nintzela eta nik jokatu nuela, baina horren atzean jende askoren babesa eta laguntza dago. Hori gabe ez litzateke posible izango.

Abuztuan munduko eskubaloi txapelketako finala jokatu zenuen Georgian, eta finalera iritsi arte, partida guztiak irabazi zenituzten. Nolakoa izan da horren ondoren denboraldi berriaren hasiera?

Horren ondoren bi aste izan nituen jai. Berriz hasi ginen aurre-denboraldiarekin, eta ligako lehenengo partiduan omenaldia jaso genuen. Denboraldian ondo hasi ginen, partidu asko irabazten. Nahiko hilabete onak izan direla esango nuke.

Erronkarik baduzu denboraldi honetarako?

Bai. Zarauzko Amenabar taldean nagoen bigarren urtea da, eta aurrerapauso bat eman nahi dut. Taldearen aurrean erantzukizunak hartu nahiko nituzke, batez ere partiduetan erasotzen ari garenean. Erreferente izan nahiko nuke horretan.

Kirolaria izan arren, herriko jaiez gozatzeko beta hartuko duzu...

Bai, noski, hartuta daukat tartea. Kirolaria izan arren, parranda egin behar da... Ostegunean kanpora goaz, asteburuan Lanzaroten jokatzen dugu eta. Hala ere, jaietatik geratzen zaizkidan bi edo hiru egunak aprobetxatuko ditut.


Erremonte txapela, erabakita

Azpeitiko X. Erremonte Txapelketa Matxin IV.ak eta Aizpurua II.ak osatutako bikoteak irabazi du

Azpeitiarrek 30-40 galdu zuten

Ibon Agirrezabala Matxin IV.a eta Xanti Aizpurua Aizpurua II.ak irabazi dute Azpeitiko X. Erremonteko Txapelketa. Jakinekoa zen, aurten ere, matxindarrak txapelik gabe ez zirela geldituko Azpeitiko txapelketan. Izan ere, txapeldunorde Xuban Oiarzabal Matxin III.a eta Aner Bueno Etxezabal gelditu dira finala 30-40 galdu ostean. Herenegun arratsaldean jokatu zuten txapelketako finala, Izarraitz pilotalekuan.

Hamar tantoko aldea aterata lortu zuten txapela Matxin IV.ak eta Aizpurua II.ak. Baina merezitakoa izan zuten, biek ere partidan lan ona egin zuten-eta. 12 tantotara berdinduta zeudenean, pixkanaka-pixkanaka MatxinIII.a eta Etxezabal-i aurrea hartzen joan ziren, tantoen arteko aldea handituz: 12-16, 17-26, 21-28, 23-32, 25-34, 27-39 eta 30-40.

Finaleko onena Matxin IV. a azkoitiar erremontista izan zen; baita Izarraitz pilotalekuan aldeko zaletu gehien bildu zuena ere. Azkoitiar erremontistak aurreneko aldiz lortu du Azpeitiko Erremonte Txapelketako txapela. Dena den, haren bikote izan den Aizpurua II.a tolosarrak bigarren txapela lortu du Azpeitian; lehenengo aldiz orain lau urte irabazi baitzuen Urko Etxeberriarekin batera. Oraingo honetan, Aizpurua II.ak atzelari bezala irabazi du txapelketa, baina lehenbizikoan aurrelari bezala jokatuta lortu zuen.

Herenegun, finalaren aurretik, erremonteko partida nagusia jokatu zuten Urrizak eta Badiolak Utergaren eta Iriarteren aurka, aurrenekoek irabazi zuten, hauek ere 30-40 emaitzarekin.

Hamasei erremontistak hartu dute parte Azpeitiko X. Erremonte Txapelketan, horietatik zortzi azpeitiarrak izan dira. Eta, finalera iritsi diren hiru (Aizpurua II.a ez) Azpeitiko Erremonte Eskolatik irtendakoak dira.

Txapelketan debuta egin duten bi erremontista ere izan dira aurten: Eñaut Oiarzabal Matxin VI.a matxinbentarra eta Joseba Etxeberria Etxabe II.a aizarnazabaldarra.

Azpeitiko Erremonte Txapelketako txapeletako bat matxindarren artean gelditu da beste behin. Izan ere, aurreko bi urteotako txapelketak Igor Agirrezabala Agirrezabala-k irabazi zituen; hori ere Matxinbentako erremontisten familiakoa.


Jota Pizarrok memoria eta erritu kolektiboez jardun du herritarren aurrean

Jota Pizarro Txilen jaio zen arren, bere bihotzaren zatitxo bat antzuolartzat dauka. Psikologian Doktorea da eta herrikideen aurrean euskaraz aurkeztu berri du erritu kolektiboen eta horiengan emozioek duten eraginari buruzko tesia. Euskal Herria erritualen jarraitzaile dela dio Pizarrok.

Jota Pizarro: "Neure identitatea antzuolarra ere bada"

Psikologian doktorea da Jota Pizarro (Txile, 1988). Bide emozional bat gure bururantz tesia aurkeztu berri die antzuolarrei, euskaraz. Errituez eta partekatzen diren memoria kolektiboez hausnarrarazi die. Gaztelera ama hizkuntza duen arren, egun Antzuolako identitateaz bat egi-ten duela aitortu dio GOIENAri, eta euskara ikastearen garrantzia azpimarratu gura izan du ondorengo lerroen bitartez.

Emozio kolektiboak eta kultura ezberdinetako errituak dira zure tesiaren oinarri.

Asko gustatzen zaizkit errituak. Leku guztietan ikusten ditut eta ondoren konparaketa egiten dut ezagutzen ditudan errealitateekin. Ni Txilekoa naiz, eta, beraz, Txileko egoerarekin alderatzen ditut hemengo errituak. Batez ere, saiatu nintzen neurtzen errituetako elkartze kolektiboetan ze mekanismo psikologiko sortzen diren. Baita nola sortzen diren identitate partekatuak eta emozio kolektiboak ere. Mikro-soziologiaren teoriatik datorrena landu dut.

Euskal Herrian, ordea, giza taldeek errituak jarraitzeko ohiturarik badute? Identifikatuta sentitzen dira?

Euskal Herrian iruditzen zait erritu asko dagoela. Adibidez, ni Donostian bizi naiz eta donostiarrek danborradarekiko duten erantzuna eta jarrera zein den ikusten dut. Herritarrek bat egiten dute danborradarekin eta antolatzen duten ospakizuna horren bueltan datza. Erritu kolektiboei kasu eginez eta ondo pasatuz, eruen nortasun donostiar hori sortzen da eta parte-katu egiten dute. Errituekin bat egiten dute, zalantzarik gabe.

Festak, beraz, errituak ere badira, ezta?

Bai, eta herritarrek bat egiten dute. Zubietako Inauterietan egon naiz aurten, eta beste erritu mota bat da. Baita maskaradak ere; oso erritu interesgarria dela uste dut.

Bai. Oso erritu famatua da, eta herritarrek partekatzen dutena, gainera. Antzuolarren artean eta hemengo errealitatean guztiz errotua dago. Bai jai eta ospakizun gisa, baina baita tradi-zioa, balioak eta sinboloak mantentze aldera ere.

Emozioak psikologian estuki lotuta daude nortasunarekin.

Errituetan ikusten duzu ekitaldi batek pertsonengan sortzen duen emozioa. Erritu hori partekatzen dutenek alaitasunez, harrotasunez, zoriontasunez bizi dute. Horren adibide da Antzuolako Alardea, esaterako. Psikologia sozialean asko ikertzen dira emozioak. Zer bultzarazten duten emozioek, zer lortzen dugun emozioen bidez, zergatik sentitzen ditugun emozio batzuk eta beste batzuk ez... Nik, batez ere, zentzu funtzionalean jarri dut arreta. Emozio jakin batzuekin zer gertatzen zaigun indibidualki nahiz kolektiboki.

Euskara ikasteko hautua ere egin duzu; zergatik?

Nire bikotekidea euskalduna da eta hona etortzeko hautua egitean euskara ikastea erabaki nuen. Nire kuadrilla ere antzuolarra da eta hemengo bizitzan integratzeko, inguruaz ohartarazteko eta kalean gustura sentitzeko ezinbestekoa da euskara ikastea. Donostian bizi naizen arren, nire identitatea antzuolarra da.

Euskaraldia identitate ekintza da. Bat egin duzu?

Bai, noski; Euskaraldia erritua da. Belarriprest-a izan nintzen iaz. Gainera, taldetxo batekin Euskaraldiaren gaineko ikerketa egin nuen eta emaitzak laster ikusiko ditugu.

Kanpotik datorrenari edo beste lurralde batera doan horri zer esango zenioke?

Joaten den lekura joanda, bertako errituak ezagutu behar dituela, ezinbestean. Lurralde horretako gizartea nola bizi den ezagutu behar duela dinamika sozialetan sartuz.


Kontzertu saila izango da ekainean Larrabetzun

Arrekikili Larrabetzuko euskara elkarteak “Gureak kantetan” kontzertu saila antolatu du Topagunea euskara elkarteen federazioarekin batera. Sail horretako musika emanaldi guztiak ekainean izango dira. Ekainaren 6an, Pettik kantatuko du gaueko 10etatik aurrera Anguleri kultura etxearen aurreko anfiteatroan. Jone abeslari gaztearen ekitaldia ekainaren 15ean izango da, iluntzeko 8etan, Hori Bai gaztetxean. Maixak ekainaren 20an emango du kontzertua gaueko 10etik aurrera Anguleriko anfiteatroan. Txuma Murugarrenek amaiera emango dio kontzertu sailari ekainaren 26an, iluntzeko 8etan, Hori Bai gaztetxean. Aipatu dugun moduan, Petti eta Maixaren kontzertuak Kultura Etxearen aurreko anfiteatroan egitekoak dira, baina euria bada, eraikinaren barruan egingo direla jakinarazi dute antolatzaileek. Literaturaz berbetan Beste alde batetik, hitzaldi bi antolatu ditu Arrekikilik “Literaturaz berbetan” jardueraren barruan. Iñigo Aranbarrik Zulo bat uretan eleberria aurkeztuko du maiatzaren 28an, iluntzeko 8etan, Angulerin. Castillo Suarezek Souvenir poema liburuari buruzko berbaldia egingo du ekainaren 19an, arrastiko 8etan; azken hitzaldi hori ere Angulerin izango da.


Caritas

Altsasuko Caritas, gutxi gora behera, orain del 50 urte sortu zen, garai hartan, etorkinei laguntza emateko asmoz.Harrezkero, gauzak asko aldatu dira, batez ere, azken urteotan. Gaur egun, gure laguntza etorkinei eta baita herritarrei ere zuzenduta dago, hau da, laguntza behar duten guztiei . Denok dakigun bezala, gaurko egoera sozio-ekonomikoa ez delako bat ere erosoa.Taldean 10 pertsona finko gara eta , lan asko dagoenean, beste 5 edo 6 lagun daude laguntzen digutenak. Caritasek arlo askotan egiten du lan, baina, Altsasuko Caritasen, elikagaien arloan bakarrik egiten dugu lan. Horretarako, lau hilero, komunitate ekonomiko europarretik eta, hilero, elikagai-bankutik, produktuak ekartzen ditugu eta, hilean behin, beharra duten pertsonen artean banatzen ditugu . Guzti hau, Altsasun bizi eta erroldatuta dagoen pertsonentzat da bakarrik, eta honela dela ziurtatzeko dokumentuak eskatzen dizkiegu.


Erabakiaren zain, mobilizazioak

Auzitegi Nazionaleko epaileak baditu txosten guztiak, baita auzitegiko medikuarena ere. Josu Uribetxebarria presoak hiltzeko arriskua duela onartu du auzitegiko medikuak. Hala ere, espetxe barruan arta dezaketela dio. Epaileak erabaki behar du orain aske utzi edo ez. Kaleko mobilizazioak, itxialdiak eta baraualdiak ugaritu egin dira.


Hiru eguneko greba Gipuzkoako hoteletan, maiatzean

Protestaren bidez lurraldeko ostatuen lan hitzarmenaren negoziazioa desblokeatu nahi dute sindikatuek.

Maiatzaren 23, 24 eta 25erako greba deitu dituzte Gipuzkoako hoteletako langileak. Lau sindikatu nagusiek egin dute eskaria (ELA, CCOO, LAB eta UGT), uste baitute patronalak egindako proposamenak ez direla nahikoak akordio baterako iristeko. Azken bilera 2017ko urrian egin zuten bi aldeek.

Bihar emango dituzte azalpen gehiago, ELAren Donostiako egoitzan.


Estandartea

Karlos Urquijok adore harroz eta xut-xutik darama euskararen inguruko ustezko lege-hausteak salatzeko estandartea. Inoiz ez du gaztelaniaren gehiegikeria bakarra salatu: gaztelania amabirjina bera baino aratzagoa delako izango da.

Bi mende eta erdi Manuel Larramendi jaio zela. Urquijo bezalako fatxatu askok egiten zion euskarari gotorretik kontra, eta astakirtenen astazama eta arrantzak eramateko, ironia baliatzen zuen. Ezagutzen zaion tripak barrez lehertzerainoko trufa goxoena, bere hiztegian eman zuen hainbat etimologia asmatu, hitz erdaldun askok jatorri euskalduna zutela frogatuz. Adibidez, estandarte. Soldadu batek —hor sartzen da Urquijo— xut-xutik eraman behar izaten du estandartea bataila osoan, haren indarrek eztanda egin eta ziplo erori arte. Hau da: eztandu arte. Hortik omen estandarte.

Urquijok laster galduko omen du estandartea —egia izango ahal da—, baina ez eztanda egin duelako: halakoek ez dute sekula etsitzen.


Emakumeen kirol jarduna prentsako kirol albisteen %5,9 baino ez da

Jaurlaritzak agindutako ikerketaren ondorioak dira, eta eskatu du kopuruz eta edukiz orekatzeko.


Itziar Ariztimuño bilbotarra fitxatu du Gernika Bizkaiak

SASKIBALOIA // Itziar Ariztimuño 18 urteko jokalari gazte bilbotarrak Gernika Bizkaian jokatuko du hurrengo denboraldian. Loiola Indautxu taldetik dator; talde bilbotarrean bakarrik jokatu du orain arte. Bizkaiko zein Euskal selekzioko jokalari finkoetako bat da. Emakumezkoen Ligan egingo duen etapa berrian asko ikastea espero duela adierazi du jokalariak.


Pirinioetan Andoaingo mendizale bat hil da, 30 metrotik amilduta

Bart gertatu da ezbeharra, Poset-Maladeta parkean (Benasque, Huesca). 46 urte zituen mendizaleak; bakarrik zegoen, eta autopsiak jakinaraziko du heriotzaren zergatia.

Juan Antonio Amilibia Ezeiza Katto, Andoaingo (Gipuzkoa) 46 urteko mendizalea hil da bart, Pirinioetan, 30 metrotik behera amilduta. 10:00 aldera izan zuen Guardia Zibilak Poset-Maladeta parkean (Benasque, Huesca) jazotako istripuaren berri. Mendizalea bakarrik zegoen ezbeharra gertatu zen unean, eta autopsiak jakinaraziko du heriotzaren zergatia.


Juanjo Alvarezen hitzaldia izango da ostegunean Elkargunean

Juanjo Alvarezek, nazioarteko zuzenbide pribatuko katedradunak, hitzaldia emango du ostegunean: Euskadi nazio Europan: estatus politiko juridiko baten premia izenburu duela. Elkargunean izango da, 18:00etan hasita. Gazte Geroa taldeak antolatutako hitzaldi zikloaren parte da solasaldia.


Mendi irteera eta federatu txartela

Alpino Uzturre Elkarteak Urtarrilaren 18rako mendi irteera bat antolatu du. Txangoa Soraluzetik hasi eta Ermuan bukatuko da.

Galdaramuño (664 m) eta Egoarbitza (733 m) mendiak igoko dira. Ibilbidearen iraupena 5 ordukoa da, eta luzera 22 kilometrokoa izango da.

Autobusaren irteera San Frantziskotik 08:15ean izango da.

Bazkideek 11 € ordaindu beharko dute, eta ez bazkideek 13 €.

Horrez gain, mendian aseguratuta ibiltzeko Alpino Uzturre elkartea jada mendizaleak federatzen ari da.

Elkartea zabalik dago astelehenetan eta asteazkenetan 19:00etatik 21:00ak bitartean.

Korreo elektronikoz (alpinouzturre@hotmail.com) edo telefonoz (943652789) ere egin daiteke txartelaren eskaera.


Roberto Zurro bergararra, ibarreko onena Donostiako Maratoian

Domekan ospatu zen Donostiako 26. Maratoian keniarrak izan ziren protagonista. Hala ere, debagoiendarrak ere han izan ziren. Ibarreko berrogeita hiru lagunek amaitu zuten lasterketa. Horietan onena Roberto Zurro bergararra izan zen.

Pasa den domekan ospatu zen Donostiako Maratoia. Hogeita seigarrena izan da aurtengoa eta 2.400 lagunek parte hartu zuten. Horietatik 1.864 lagun iritsi ziren helmugara. Lehenengoa Peter Korir Keniarra izan zen. Afrikarrak izan ziren arren protagonista nagusi, debagoiendar ugarik egin zuten antxintxika domekan.

Roberto Zurro ibarreko onena

Ibarreko berrogeita hiru lagun iritsi ziren helmugara. Horietan azkarrena Roberto Zurro bergararra izan zen. Bi ordu hogeita hamazazpi minutu eta hamabost segundo behar izan zituen bergararrak maratoiko berrogeita bi kilometroak burutzeko. Zortzigarren aldiz korritu zuen Roberto Zurrok Donostiako Maratoia eta azken lau urteetan bezala bergarar onena izan zen. Sailkapen orokorrean 31. postuan geratu zen Zurro. Gustura dago bera egindako lasterketarekin bere markarik onena lortu baitu. "Gustura korritu nuen domekan. Aurtengoa nire zortzigarren maratoia izan zen eta badakit zein erritmora joan naitekeen" azaldu du Zurrok.

Pagaldai, markak hautsiz

Nabarmentzekoa da baita Bixente Pagaldai bergararraren lana. Bere marka orain arte ospatu diren Donostiako Maratoi denetan parte hartzea eta horiek amaitzea da. Aurten, gainera, joan zen urtean baino marka hobea egin du.

Bigarren debagoiendarra Iker Larrea antzuolarra izan zen. Helmugara iritsi ziren ibarrekoen artean bi bakarrik izan ziren emakumezkoak.


Kilian Jornet: "Berdin gozatzen dut Everestera igotzen edo Zegama-Aizkorrin"

Astebetean bi aldiz Everestera igo ostean elkarrizketa egin diote VilaWeben Kilian Jornet mendizaleari. Hainbat gairi buruz hitz egin du, tartean, mendia ulertzeko moduaz.

Mendia ulertzeko beste modu bat du Jornetek. Everestera bi aldiz igo da astebetean, oxigenorik gabe, xerparik gabe eta komunikaziorik gabe. Baina, haren mendia ulertzeko moduak iritzi desberdinak sortu ditu. Ferran Latorreren hitzak jarri dizkio aurrez aurre VilaWebeko kazetariak: "Kilianek erabaki egin behar du. Berak bakarrik duen talentua erakutsi du, eta erabaki behar du benetako alpinismoa egin nahi duen edo ez. Alpinismo konprometitua. Izan ere, bideak zailak direnean da nekeza azkarra izatea". Jornetek argi erantzun du. Berari "polibalentzia" gustatzen zaio. Eta hori azaltzerakoan egin dio aurreneko erreferentzia Zegama-Aizkorriri: "Nik berdin gozatzen dut Everestera igotzen, Zegama-Aizkorrin edo kilometro bertikala egiten". Baina gauza bat argi dauka: ez du bi hilabetez egon nahi beheko kanpaleku batean. Espedizio motzak egin nahi ditu, eta bere teknikak horretarako aukera ematen diola dio. Horrela etxean entrenatu dezake, mendira igo, jaitsi eta etxera itzultzean ondo egon.

Zagama-Aizkorrin marka berria dagoela eta hura ontzera bueltatzeko asmorik ez al duen ere galdetu diote. Lasterketara itzultzeko gogoa badu, baina ez markagatik: "Ahal dudan bakoitzean joan naiz, eta asko gustatzen zait antolatzaileengatik, lekuagatik...".

"Urriaren 1ean botoa emango dut"

Kataluniako erreferenduma urriaren 1ean egitekoak dira, eta bera ere botoa ematen izango dela dio Jornetek. Norvegian bizi da gaur egun, baina Katalunian egongo da lasterketa batean. Eta independentziaren alde bozkatuko du. Dioenez ez da independentista izan inoiz, munduko toki askotan bizi izan delako eta "etxean bezala" sentitu. "Baina Espainia nora doa? ", dio, "aurrera egin beharreko esparruetan atzeraka ari da. Ezin du okerrago egin. Nazio sentimentuagatik baino gehiago Espainiatik aldentzeagatik independentzia nahi duten horietako bat naiz".

Pep Guardiola futbol entrenatzaileak independentziaren aldeko agiria irakurri zuen joan den igandeko ekitaldi jendetsuan. Berak halakorik ez lukeela egingo dio Jornetek. "Kirola mitifikatuegia dago. Ni ez naiz moralki inor sentitzen inori zer egin behar duen esateko. Beste batzuek baino azkarrago egiten dut korrika, baina ez naiz nor moralki halakoak egiteko...". Hori bai, eskatzen dioten bakoitzean ematen du iritzia, "norberak pentsatzen duena esan behar luke. Oinarrizkoa da".


Ana Madariaga jeltzalea berriro Bizkaiko Batzar Nagusietako presidente, gehiengo osoz

Bizkaiko Batzar Nagusietako Mahaia osatzeko adostasunera iritsi dira EAJ, PSE-EE, PP eta EB-Aralar, eta, horri esker, Ana Madariaga jeltzalea gehiengo osoz aukeratu dute Batzar Nagusietako presidente. 28 boto jaso ditu Madariagak (EAJ, EB-Aralar eta EAko batzarkideenak, eta PSEk eta PPk zuri bozkatu dute. EAE-ANVko batzarkidearen botoa baliogabetzat jo dute.

Aurrez aipatutako akordio horren arabera, Batzar Nagusietako lehendakaria eta bigarren lehendakariordea EAJkoak izango dira; lehen lehenakariordetza PSE-EEk eskuratu du, eta idazkaritzei dagokionez, PPk hartu du lehenengoa eta EB-Aralarrek bigarrena. Batzarkide bana dituzten EA eta EAE-ANV hitzarmenetik kanpo geratu dira.

EAE-ANVko kideek protesta egin dute Batzar Nagusien eraketa saioan, Gernikako Juntetxean: Demokrazia zero, Herriaren hitza errespetatu eta Bizkaiaren hitza errespetatu jartzen zuten pankartak erakutsi dituzte. Madariagak pankartak kentzeko agindu die, eta, azkenean, Ertzaintzak aterarazi ditu.


Ikastaroak udaran, haur eta helduentzat

Udara honetan ere, irristaketa ikastaro intentsiboak eskainiko ditu Hernaniko Kirol Elkarteak. Bederatzi ordukoa izango da ikastaro bakoitza, eta hiru txanda izango dira aukeran: uztailaren 3tik 14ra, uztailaren 17tik 28ra, edo uztailaren 31tik abuztuaren 11ra. Astelehen, asteazken eta ostiraletan izango dira saioak, arratsaldeko 17:00etatik 18:30etara. Izenematea 70 euro dira txanda bakoitzeko, eta apuntatzeko epea zabalik dago: irristaketahernani@gmail.com emailean, edo whatsapp bidez 669 837 409 telefono zenbakian. Informazio gehiago nahi duenak ere, idatzi dezala horietara.


Hegaldirik gabe geratu diren kontsumitzaileen eskubideak aztergai

Bestalde errenta aitorpena ere hizpide izango dugu, zerga honen nondik norakoak ezagutuko ditugu

Azken aste honetan Europako Aireportuak geldiarazi dituen fenomenoak miloika lagun utzi ditu zintzilik. Gisa honetako gertakarien aurrean kontsumitzaileak dituen eskubideak gogoraraziko dizkigu Kontsumitzaileen Elkarteko prentsa arduradunak Jose Luis Segurak.

Bestalde errenta aitorpena ere hizpide izango dugu, zerga honen nondik norakoak ezagutuko ditugu. Eta Consumer Aldizkariko Webguneko Arduradunak, Irati Jimenezek “European Computer Driving License” zer den azalduko digu, gure informatikarako gaitasunak neurtzen dituen titulua.


Gimnasiarako izen-ematea

2014-2015eko gimnasia ikastarorako, izen-ematea zabalik dago: astelehen, asteazken eta ostiraletan, 16:00-18:00.


Maravillas gaztetxearekin elkartasun eguna iragarri dute

Sakanako egun hori apirilaren 27an izanen da Ziordian.

Iruñeko Alde Zaharreko Maravillas gaztetxea ilbeltzaren 8an hustu zuten. Hustearen harira zabaldutako auzibidean makina bat pertsona epaituko dituzte, haietatik lau sakandarrak dira. Beste ibarreko hiru pertsonek gaztetxearen hustea salatzeko errepide mozketan parte hartu zuten eta auzipetuak daude. Gaztetxearen hustea salatu eta epaiketei aurre egiteko Sakanan bertan lanketa propioa egiteko batzarra egin zen Altsasuko gaztetxean martxoaren 23an. Batzarreko lehen emaitza jakinarazi dute: Maravillasekiko Sakanako elkartasun eguna Ziordiak hartuko du apirilaren 27an. Egitarauaren berri aurrerago jakinarazi dute, baina lelo bat zabaldu dute: epaiketa guztien gainetik, Maravillas herriarendako!

Ez da aurreikusitako ekimen bakarra. Lakuntzako Biltoki gazte elkartean Maravillasi buruzko hitzaldia izanen da gaur, 19:00etan. Dirua lortu eta epaiketara bideratzeko Altsasuko gaztetxeak gaur, 20:30etik aurrera, elkartasun pintxo-potea eginen da. Eta helburu bera du Iturmendiko Gazte Asanbladak maiatzaren 1erako, maiatza jasotzen duen egunerako, antolatu den herri bazkariak. Bazkarirako izen ematea gaztetxeetan edo ohiko tabernetan egin daitekeela gaztigatu dute. Azkenik, maiatzaren 3an Altsasun manifestazioa eginen da.


Asteburuko zinema eskaintza eskualdean

Astero bezala, aste-bukaerarekin batera zinema heltzen da gure eskualdera eta gure herrietara. Herri guztietan zinema emanaldiak ez badira ere, aste honetan ohiko bi herriak baieztatu dituzte emanaldiak: Laudio eta Amurrio.

Oblivion

Laudion, larunbatean, maiatzak 24, Lanbide Heziketa Eskolan arratsaldeko 17:30tan eta 20:00tan, Tom Cruisek pasaden urtean estreinatutako zientzia fikziozko film interesgarri bat: Oblivion. 60 urte lehenago Lurra suntsitua izanetik, gizakiak beste planeta batean bizi dira, baina Jack izeneko soldadu bat bueltan bidaliko dute gure planetaren egoera aztertzeko. TRON Legacy filmaren zuzendaria izandako Joseph Kosinski da pelikula honen burua da, istorioa berak idatzitako komiki batean oinarritzen delarik. Tom Cruise da protagonista nagusiena, eta berarekin batera Olga Kurylenko, Andrea Riseborough edota Morgan Freeman bezalako aktore interesgarriak ikusiko ditugu. Ez ohizko zientzia fikziozko film sakon eta entretenigarri bat Oblivion, zineman ondo pasatzeko aukera ona.

Dallas Buyers Club

Amurriora goaz orain, igandean, maiatzak 18, arratsaldeko 19:30tan eta astelehenean, maiatzak 19, 20:00tan, ohi bezala Amurrioko Antzokian, aurtengo Oscar sarietan garaile ateratako pelikula bat egongo bai da ikusgai: Dallas Buyers Club. Filma Ron Woodroof rodeo cowboyaren bizitzan oinarritzen da; 1986an HIESa eta hilabete bateko bizi iraupena diagnostikatzen diotenean, edozein konponbideren bila hasiko delarik, legez kanpoko medikamenduen munduan murgilduz. Aurten, Oscar irabazleak izan diren Matthew McConaughey eta Jared Leto dira ekoizpen honen protagonista nagusienak, HIES-aren lehenengo urteetan gaixorik zeuden pertsonak izan zituzten arazoen kronika interesgarri bat izanik. Guztira, hiru Oscar jaso zituen filma honek (hirugarrena makillaje onenari izan zelarik), urte honetako film onenetariko bat izanik.

Astero bezala, zinemaren magiaz gozatzeko aukera bikainak gure eskualdean!

Fitxa teknikoak

Oblivion

Zuzendaria: Joseph Kosinski

Gidoilaria: Karl Gajdusek eta Michael Arndt

Aktoreak: Tom Curise, Olga Kurylenko, Andrea Riseborough, Morgan Freeman...

AEB, 2013. 124 minutu.

Dallas Buyers Club

Zuzendaria: Jean-Marc Vallée

Gidoilaria: Craig Borten eta Melisa Wallack

Aktoreak: Matthew McConaughey, Jennifer Garner, Jared Leto…

AEB, 2013. 117 minutu.


Orientazio jolasak egingo dituzte igandero, Arditurrin

Uztaila eta abuztuko igande goiz guztietan, Iparra galdu gabe orientazio jolasa egingo dute Arditurri eta inguruetan. Aiako Harria parke naturaleko ibilbideak eta bitxikeriak ezagutzeko aukera paregabea izango dela ziurtatu dute parketxekoek.

10:00etatik 12:00etara egingo dute orientazio jolasa (hogei minutuero izango dira txandak). Parketxetik abiatuko dira, eta elebitan izango da. Parte hartzaile bakoitzarentzako prezioa hiru euro dira. Familia ugarien kasuan, kide batek ez du ordaindu beharrik izango.

COVID-19aren kontrako segurtasun neurriak hartuko dituzte. Talde txikietan ibiliko dira, distantziak mantenduz. Eskuak garbitzeko gel hidroalkoholikoa egongo da, eta norberak eraman behar du musukoa.

Izen-emateak eta informazio gehiago 943 49 50 69 / 688 89 50 68 telefono zenbakietara deituz edo Arditurri parketxearen e-mail helbidera mezu bat bidaliz.


Udaberri oparoa.

Zaparradak eta euri jasak egokitu zaizkigu asteburuan. Gaur ere egun tristea dugu. Etxean liburu bat irakurtzeko beta ematen duena edota ordenagailura eserita zerbait idaztekoa. Udaberriak orain arte eskaini digun giro lehor, eguzkitsu eta epela eten da eta egun batzuz udaberriaren beste aurpegia gaindituko zaigula dirudi. Hala ere udaberri bikaina izan dugu orain artekoa.

Neguko eginkizun nagusiak atzean utziak ditut: inausketa eta bost sagardo-sagarrondo berri landatzea. Bi moko deitutakoak eta hiru txalaka motakoak. Patroi frankoan txertatutakoak dira bostak. Fruitua ematen denbora dezente beharko dute baina bizitza ere luzeagoa izango dute okerrik ez bada. Orain arte nituenak , MH7aren gainean mentatutakoak, agortzen ari direla iruditzen zait eta poliki-poliki berriak landatu behar.

Sagarrondoaren loraldia

Ondoren udaberrikoak etorri dira: baratzerako lurrak prestatzea, erlauntzak garbitu eta barroaren aurkako botikak ematea, eta sagardoa botilatan sartzea. Lan batzuk eginak dagoeneko baina hori dagoeneko, esaterako sagardoa botilaratzea. 2015eko Lunarioak emandako aginduei jarraiki: sagardoa botilan sartzeko aurtengo egunik onenak apirilaren 5a eta 6a ziren. Ba badaezpada 6a aukeratu genuen lan hori egiteko. Oraindik ez dago edateko une onenean baina botilan ontzeko behar duen denbora eskainiko diogu.

Udaberriko loraldia bikaina izan da. Aspaldian ikusi gabea. Sagarrondoak zuri lorez beteta, eta Pakistanetik Albertok ekarritako albertxigondoa lehen aleak emateko prest.

Erla bat polena biltzen

Erlak loraldiaz baliatuz jo eta ke lanean aritu dira eta laster hasi beharko dugu eztia biltegiratzeko altzak gehitzen erlauntzei. Baina argi! gurean eztirako udaberri luze eta bikaina egokitzea ez da erraza izaten. Iaz maiatza izan genuen txarra beste batzuetan ekaina edo apirila izan ohi den legez, eta jakinekoa da eguraldi txarrarekin erlak ez dutela lanik egiten. Ekainaren amaieran izango dugu kontuak egiteko ordua.


Capoeira erakustaldia egin dute Ordizian

Capoeira erakustaldia, gaur, Ordiziako plazan.

Majori kiroldegian Capoeira ikastaroa egiten ari diren gaztetxoek capoeira eta maculele erakustaldia egin dute gaur arratsaldean Ordiziako Plaza Nagusian. Ordubete saioa egin dute, 18:00etatik 19:00etara. Haurrez gain, Aldaia Capoeira elkarteko Donostiako ikasle helduak ere aritu dira Brasilgo jatorria duen dantza hori egiten. “Modu dibertigarrian jarduera fisikoa egiteko aukera da capoeira, eta oso onuragarria ere bai osasunerako”, adierazi dute Majoriko ordezkariek.


Arrigorriagako saltokietan euskararen erabilera sustatzeko kanpaina hasiko du Udalak

EuskaraTU ekimena maiatzaren 22an hasi eta ekainaren 7an bukatuko da. Bi lagunentzako egonaldia landetxe batean zozketatuko da.

2014. urtean bezala, aurten ere “EuskaraTÚ” egitasmoa jarriko du martxan Arrigorriagako Udalak maiatzaren 22tik ekainaren 7ra bitartean. Ekimen honen helburua da euskara Arrigorriagako merkataritza eta ostalaritza establezimenduetara eramatea eta zabaltzea. Azken urteetan, egitasmo asko antolatu dira herriko saltokietan euskararen erabilera eta garrantzia nabarmentzeko.

Parte hartuko duten 50 saltokik bezeroen artean txartelak banatuko dituzte eta horietan arraspatzeko eremu bat egongo da. Txartel bakoitzean salerosketan erabili ohi diren terminoak azalduko dira gaztelaniaz eta euskaraz zelan esaten diren asmatu beharko dute bezeroek. Txartelean bertan erantzuna jarri beharko du kontsumitzaileak, bere izen-abizenarekin eta telefono zenbakiarekin batera eta zozketa batean parte hartuko du: bi lagunentzako egonaldia landetze batean, alegia. Guztira, 8.000 txartel eta 200 termino egongo dira sakabanatuta Arrigorriagako 50 taberna eta dendetan.


Flysch Haitzen Hitza dokumentala emango dute maiatzaren 18an Gabirian

Kultur aldiaren barruan, Flysch haitzen hitza dokumentala ikusteko aukera izango da Gabirian maiatzaren 18an, asteazkenean. Dokumentala ikusteko interesa duenak 19:00etarako kultur etxera joan behar dute


Antzerki tailerrean izena eman daiteke oraindik

Udal Antzerki Tailerrean izena eman daiteke urriaren 4a bitartean. Horretarako, nahikoa da Kultura Departamenduan izena ematea 08:00etatik 14:00etara (Errenteria Hiria Kulturgunean dago). Informazio gehiago 943 44 96 34 telefono zenbakian lor daiteke edo kulturgunea[abildua]errenteria.net helbidera idatzita.

Bestalde, urriaren 4ean bertan antzerki tailerren inguruan informazio zabalagoa emango dutela zehaztu dute.


Trump herritarra

Hauteskundeetan zelatatu zutela salatu du Twitterren AEBko presidenteak. Trumpek ez du ulertu herritar izateari utzi diola.

Etxe Zuriak, Sean Spicer Trump presidentearen bozeramailearen ohar baten bidez, ikerketa abiatzeko eskatu dio Kongresuari hauteskunde garaian egindako ustezko telefono espioitza kasu bat dela eta. Agiriaren arabera, ustezko entzuketak kezkagarria dira, eta gertatu izan balira, oso kezkagarria izango litzateke. Idatziak dio ikerketa beharrezkoa dela, "hainbat txostenen arabera, helburu politikoak zituzten entzuketak egon zirelako". Arazoa da inork ez dituela txosten horiek ikusi. Ikusi dugun bakarra txio bat izan da. Horren arabera, Obama presidente ohiak ustezko espioitza operazioa abiarazteko agindua eman zuen.

Ez dirudi Twitterren idatzitako mezua nahikoa denik Kongresuan ikerketa abiarazteko, baina mezu hori Donald J. Trump herritarrak bere kontu pribatuan idatzi du, eta hori zentzugabea da. Ameriketako Estatu Batuetako (AEB) espioitza zerbitzuek sinesgarritasuna galdu dute Edward Snowdenek kontatutakoen ostean, eta ordutik, okerrena espero genezake eurengandik. Snowdenek inteligentzia zerbitzuek mundu guztia zelatatzen dutela salatu zuen. Baina kasu honetan garrantzia duena Trumpen jokabidea da. Badirudi ahaztu duela Trump herritarra dagoeneko ez dela existitzen, gaur egun Trump presidentea delako.


‘Arrigoainpea’ko urbanizazioa mintzagai

Herri Lanetako batzordeak ohizko bilkura egingo du gaur, arratsaldeko 17:30ean. Bertan bi gai izango dira mintzagai: ‘Arrigoainpea’ berrurbanizatzeko egitasmoa eta lanak egiteko kontratazio espedientea onartzea.


Beizamako Udalak sei partzela erabiltzeko deialdia zabaldu du

BEIZAMA // Gipuzkoako Aldizkari Ofizialean argitaratu denez, sei partzela erabiltzeko deialdia zabaldu du Beizamako Udalak. Hauek dira partzelak: Belaku Borda, Olanegi Lizardi, Leteko Barrutia, Arreta Gaina, Txori Toki eta Beheko Arkaitza. Ostiralean argitaratu zen GAOn, eta geroztik hamabost eguneko epea dago legez eskaintzak jasotzeko.


Iparraldeko hauteskundeak aztergai 'Egun On Euskadi' saioan

Eguzki Urteaga EHUko soziologoa elkarrizketatuko du Estepan Aldamiz-Etxebarriak.

Gaur goizean, Eguzki Urteaga EHUko soziologoa elkarrizketatuko du Estepan Aldamiz-Etxebarriak, ETB1eko 'Egun On Euskadi' saioan. Frantziako hauteskunde departamentalak hizpide hartuta, Ipar Euskal Herrian lehen bueltan lortu diren emaitzak aztertuko ditu gonbidatuak, eta Frantzian, orokorrean, hautesleen joera zein izan den azalduko du.

Horrez gain, Edurne Egaña, Iker Bizkarguenaga eta Felix Iriarte kolaboratzaileak solasaldi mahaiaren inguruan bilduko dira, eta Olaia Urtiaga kazetariak eguneko albisteen berri emango du.

'Egun On Euskadi' ostiral honetan emitituko da, goizeko 09:00etatik aurrera, ETB1en.


Lapurretak saihesteko gomendioak

Eskualdean, etxeetan gertatzen ari diren lapurretak direla eta, Hernaniko Ertzain etxetik hainbat gomendio gogoratzeko eskatu dute. Etxetik ateratzean giltzaz atea ondo ixtea azpimarratzen da, ezezagunei ez ireki atzezain automatikotik ezta portala ere. Etxe barruan egonda ere, giltzaz edo segurtasun kisketa jartzea gomendatzen dute, etxeko fatxadan konponketa lanak direnean, andamioekin kontuz ibili eta zaindu etxeko leiho eta balkoiak kanpotik ez irekitzeko.

Ahal den neurrian behintzat, herritarrek euren etxeetan ate blindatu eta marko sendutua jartzea gomendatzen du Ertzaintzak. Hala ere, lapurreta gertatzen bada, etxean ezer ez ukitu eta Ertzaintzari berehala deitzea eskatzen da. Ahatik, etxera sartu eta gaizkilerik balego, ez aurre egin, babesean jarri eta Ertzaintzari deitzea eskatzen da.


Iñaki Etxenagusiak bigarren egin du Eibarko Argazki Rallyko sail batean

Azpeitiko Argazki Elkarteko kide Iñaki Etxenagusiak bigarren postua eskuratu du Eibarko Argazki Rallyko Kolore sailean. Jarraian Etxenagusiaren argazki bilduma eta sari-banaketa ekitaldiko argazki bat.


Arzalluzi buruzko dokumentala, Batzokiko irekieraren 40. urteurrenean

Urtero bezala, uztailaren 30ean eta 31n Zumaiako Batzokiaren urteurrena ospatuko dute EAJko jarraitzaileek. Aurten urteurren berezia dute; diktadura ondoren Zumaiako Batzokia zabaldu zeneko 40. urteurrena ospatuko baitute.

Hori dela eta Xabier Arzalluz Antia. Euskadiko historia politikoa dokumentala emango dute Alondegian, uztailaren 30ean 19,30ean. Sarrera librea eta doakoa izango da.

Dokumental hau, bere izenak adierazten duen bezala, Xabier Arzalluzen irudia ardats hartuta, "Euskadiren historia politikoaren analisi sakon eta interesgarri bat da eta gure herriaren ibilbide politikoa ulertu, oroitu eta herritarrekin elkarbanatzeko oso dokumentu egokia" da, antolatzaileen esanetan.

Dokumentalaren emanaldiaren ondoren bazkideen arteko mokatutxo bat egingo dugu Mendaro Mariñelako Batzokian.

Uztailaren 31n, San Inazio eguna, bazkideen aldeko meza nagusia eskainiko da parrokian.


Ahizpak eta, lehen aldiz, aurkari

Nekane Quiñones, Oiartzun KE taldeko elastikoarekin

Nekane Quiñones futbol jokalari hondarribiarrak Espainiako Ohorezko Mailan jokatuko du datorren urtean, Oiartzun KE taldearekin. Hogei urteko aurrelari gazteak maila gorenera egin du jauzi, sei denboraldiz Irungo Mariño taldeko koloreak jantzi eta gero. Joan den astean jakinarazi zuen Quiñonesek bere twitter kontuaren bitartez Mariño utziko zuela, eta gaur jakinarazi du Oiartzunek, hondarribiarrak haiekin jokatuko duela.

Nekane Quiñones, Realeko atezain Mariasunen ahizpa bikia da, eta kirol ibilbidean lehen aldiz elkarren kontra arituko dira. Hondarribia Futbol Elkartean hasi ziren futbolean, kadete mailan, baina hasi eta gutxira Irungo Mariñora pasatu ziren biak —Hondarribian oraindik ez zeuden nesken taldeak maila guztietan—, hamalau urterekin. Lau urtez aritu ziren bi ahizpak elkarrekin Mariñon eta bitarte horretan entrenatzaile bezala ere elkarrekin aritu izan dira ahizpa bikiak, Hondarribia FEko Haur Mailako nesken bi taldeetako prestatzaile gisa. Eta judoan ere elkarrekin, eta maila ona emanez, Ama Guadalupekoa taldean —Nekane Espainiako txapelduna kadeteetan, -70 kiloetan, eta ahizpa zazpigarren—.

Elkarrekin, duela bi urte Realak Mariasun fitxatu zuen arte. Azken bi urtetan, hortaz, talde desberdinetan jokatu izan dute Quiñonestarrak, baina ez dira elkarren aurka aritu, Reala Ohorezko Mailan dagoelako, eta Mariño koska bat beherago —duela bi urte igo zen Lehen Mailara—.

Ahizpa, Realean

Duela bi urte fitxatu zuen Mariasunek Realarekin, 2014ko uztailean, eta denbora gutxian zuri-urdinen lehen atezaina bilakatu zen. Oraindik oso gaztea izan arren, proiekzio handiko jokalaria dela dirudi. Gabonetan Euskadiko selekzio absolutuarekin egin zuen debuta eta maiatza bukaeran 20 urtez azpikoen Espainiako taldearekin aritu zen entrenatzen, azaroko bigarren astean Papua Ginea Berrian hasiko den Munduko Txapelketara begira.

Heldu den urtean hirugarren denboraldia izango du Mariasun Quiñonesek Ohorezko Mailan, eta lehenengoa bere ahizpa Nekanek. Lehen aldiz aurkari izango dira. Nekane aurrelaria eta Mariasun atezaina direla kontuan izanik, aurrerantzean morborik ez zaie faltako Ohorezko Mailako derbi gipuzkoarrei. Dagoeneko hasiko ziren bikiak egun horrekin amets egiten.


II. Ongintzazko Kontzertua abenduaren 11an San Pedro elizan

Ongintzazko kontzertua eskainiko du Basauri Koral Elkarteak abenduaren 11n. Kontzertua 20:00etan hasiko da Basauriko San Pedro elizan. Basauri Koral Elkartea eta Soinu Bidea arituko dira zuzenean, Basauri Koral Txiki eta Gaztearekin batera. Angelman sindromea daukan Gaizka Hernandez ume galdakaoztarrari laguntzera bideratuko dute lortutako dirua.


Asteburuan ‘Diana’ emango dute zinean

Asteburuan Diana pelikula ikusi ahal izango da Aita Marin. Igandean ez da saiorik izango, Errege Magoen Kabalgata dela eta. Gainontzeko saioak, ohiko ordutegian izango dira.


Entzuteko Jaioak 2016-07-12

Gorputzak mundu honetako egiten gaitu, haragizko bihurtzen gaitu. Musika horren jakitun ere bada. Gaurko Entzuteko Jaioak saioan, gorputza hartu dugu oinarri.

Tartean entzungo direnak: Mikel Markez, Zea Mays, Latzen, Gozategi, Des-Kontrol, Kortatu, Lain, Sustraia, Imontzo ta Beloki, Itziarren Semeak, Ken Zazpi, Mikel Urdangarin, Berri Txarrak...


Arantzako inauteriak otsailaren 6tik 8ra ospatuko dituzte

Ortzegunean Mozorro Zuriak baserriz baserri ibiliko dira, ortziralean herrian etxez etxe eta larunbatean herri kirol saioa izanen dute

Ohikoa denez, Arantzan inauterien data ofizialei aurre hartu eta asteburu honetan ospatuko dituzte mozorroen bestak. Ortzegunean hasiko dira Mozorro Zuriak lanean eta baserriz baserriko eskean. Ortziralean ere halaxe ibiliko dira, baita gaztetxoak ere, eta bertso afaria eta emakumeen afaria ere izanen dira. Larunbatean herri-kirol saioa izanen dute.

Otsailak 6, ortzeguna

09:00etan Mozorro Zurien gosaria Primi ostatuan. Ondotik eskolako neska-mutikoei bisita eginen diete bizkarrekoak edo puxka-puxkak paratzeko. Segidan bi taldetan banatuta Mozorro Zuriak lau baserri auzoetara joanen dira Beñat eta Andoni Mitxelena akordeoilariekin. Egun osoan baserriz-baserri eskean ibiliko dira. Arratsaldean eskolan inauterietako besta izanen dute. Gauean Mozorro Zurien afaria Primi ostatuan.

Otsailak 7, ortziralea

Goizean Mozorro Zurien gosaria Primi ostatuan. Ondotik herrian barna eskean etxez-etxe musikariekin. Eguerdian Mozorro Zurien bazkaria Burlada jatetxean. Egun osoan eskolako neska-mutikoak baserriz-baserri puxka-puxka ibiliko dira. 21:00etan emakumeen afaria izanen dute Pabloenean eta bertso-afaria Aterpean Jexux Mari Irazu eta Miren Amuriza bertsolariekin. Afalondoan dantzaldia gorapean Beñat eta Fernandorekin.

Otsailak 8, larunbata

Eguerdian Mozorro Zurien bazkaria Pabloenea jatetxean. 17:00etan, haur, gazte eta heldu mozorrotuen kalejira eta bukatzean txokolate-jatea. Ondotik, herri-kirol saioa izanen dute eta mozorro zuriek saldutako boletoen zozketa eginen dute frontoian. Aizkoran, Iker Vicente eta Ruben Saralegi lehengusuak, Julen Alberdi Txikia IV.a eta Mikel Larrañagaren kontra ariko dira. Gauean Mozorro Zurien afaria Ekaitza Elkartean. Gauerditik aitzinera dantzaldia gorapean Oharkabe taldearekin.


Domeka, uztailak 6

11:00 DIANA herriko txistulariekin.

12:00 MEZA NAGUSIA San Martin elizan, Bizente Goikoetxea ABESBATZAK lagunduta.

13:00 Lagunartea dantza taldearen DANTZA EMANALDIA.

17:00 JOLAS PARKEA parkean.

18:00 HERRI KIROLAK Bizente Goikoetxea plazan. GIZAPROBAK.

20:00 Saltoka dantza taldearen DANTZA EMANALDIA Bizente Goikoetxea plazan.

22:30 Aramaioko ekonomia sustatzeko proiektuaren AURKEZPENA San Martin elizako eskaileretan. Ondoren, BERBAPASIE txosnetan.


Jagoba Arrasatek kanporaketa 'orekatua' ikusten du

Realeko prestatzaileak Olimpique Lyonek denboraldiaurrean minutu gehiago jokatu dituela gogoratu du, baina kanporaketa "erakargarria" dela uste du.

Jagoba Arrasate Realeko teknikariak Olimpique Lyonen aurkako kanporaketa "orekatua" izango dela azaldu du, nahiz eta Frantziako taldeak denboraldiaurrean minutu gehiago jokatu dituen.

Realaren web orrialdean adierazpenak egin ditu Arrasatek, taldea Colchesterren baitago. Entrenatzaileak Milan eta Arsenal aurkari indartsuenak zirela azaldu du, "kalitate gehiago eta aurrekontu handiagoa" dutelako, baina txuri-urdinel Lyongo taldearen kontra jokatu beharko dute.

Hala ere, Jagoba Arrasateren ustez kanporaketa gogorra izango da, Olimpique Lyonek liga lehenago hasiko baitu.

Frantziako taldearen aurkako kanporaketa "erakargarria" izango dela onartu du, eta Realak Txapeldunen Ligako multzoetako faserako sailkatzea lortzeko konfiantza duela adierazi du.


"Ikusiko duzu nork irabaziko duen Euskadi Saria, Bildu Lakuara ailegatzen denean"

Deabruaren abokatua zen lehen. Abokatuaren deabrua da orain.

Hemen, aldeanismotik aldenduz, unibertsaltasuna aldarrikatzen duen anti-heroi arrakastatsua!

Et et et... Bat nator, soil-soilik, “arrakastatsu” hitzarekin. Ez ni nahastu, mesedez, oraingo gazteekin. Gu Erasmus izan ginen avant la le-ttre (ingelesa jakin gabe).

Erasmusa ala lehen eleberria idatzi eta Espainiako Kritikaren Saria, Euskadi Saria eta abar jaso dituen espabilatua? Ez duzu lotsarik?

Lotsarik? Jota al zaude? Sariak irabaztea gozada bat da, argal egotea bezalakoa; go-za-da bat. Gomendatzen dizut...

200 hitz baino gutxiagorekin osatuta dagoen nobela batekin sariak irabaztea, jendeari aurpegira barre egitea da, ordea. Utikan!

200 hitz, ez beti ongi antolaturik –askotan, gaizki antolaturik–, batek baino gehiagok ohartarazi didanez. Eskerrak irakurleak –milaka irakurle!– ez diren konturatu.

Esango dute berriz sariak eta koiuntura politikoa estuki loturik daudela...

Guztiz egia da; ikusiko duzu nork irabaziko duen Euskadi Saria, Bildu Lakuara ailegatzen denean (laster, beraz).

Telebista kritiko pipertua, musika aditu gatzatua... Orojakile ozpindua ala saltsa guztietako perrexila zara zu?

Lola Floresek esaten zuen moduan, sinesgarritasun piperrik gabe, “langile xalo bat besterik ez naiz”.

Langile xalo bat, ala Ekaitz Perfektuetan barrena, Gazteako uhinetan garamatzan marinel zaharra?

Pop musika arte minor bat da, edozein ergelek egin dezake kantu on bat. Pop kantu onak urteotan egiteari eustea, ordea... Segundoa eta mendea gurutzatzen diren tokian behar luke Ekaitz Perfektuak.

Segundoa eta mendea gurutzatzen diren tokian, erdal esaera hauxe; ofizio asko dauzkana, pobrea seguru!

Oparotasun materialaren semea naizenez gero, ez dut infernurik espero.

Ai ene, hizkuntzak erretratatzen gaituen garaiotan, ni erdal esaerak euskaratzen... Larria al da mediku jauna?

Lasai; nire burua ezagutzeaz, pozik –enchanté– nago neu ere.

Zure burua hainbeste ezagutzen baduzu, esadazu egia: zuk handitan euskara teknikaria izan nahi zenuen.

Euskara teknikari guztien ama, menturaz... Tira; Xabier Amurizaren Euskara Batuaren Bigarren Jaiotza da bidea, zinez diotsut.

Enfin, oñatiarra bazara behintzat. Diozunez, munduko jende “soportableenetakoa”...

Aldaparik igo gabe, Oñatitik mundura irteteko... San Prudentzioko zubia zeharkatu beharra dago. Logikoki, askok nahiago izaten dute buelta-erdi eman.


"Zoru etikoa birdefinitu" egingo dela iragarri du Jaurlaritzak

Jaurlaritza bat dator Hasier Arraiz Sortuko presidenteak atzo Urkullurekin eginiko bileraren balorazioarekin.

Gernikako batzar etxean egin du gobernu kontseilua Eusko Jaurlaritzak, oroitzeko Jose Antonio Agirre gaurko egunez izendatu zutela Jaurlaritzako lehendakari, eta azalpenak eman ditu ondoren Josu Erkoreka Eusko Jaurlaritzako bozeramaileak.

Beharrezkotzat jo du Eusko Legebiltzarreko Bake eta Bizikidetzarako lantaldea berrabiaraztea, eta, "euskal tradizio politiko guztiek parte har dezaten", Eusko Jaurlaritzak "zoru etikoa birdefinitzeko" asmoa adierazi du. Iñigo Urkullu Eusko Jaurlaritzako lehendakaria Hasier Arraiz Sortuko presidentearekin batzartu zen atzo, eta Arraizek bileraren ondoren eginiko balorazioarekin bat dator Erkoreka: "Jokaleku berri bat dago, EH Bilduren jarrera aldaketari esker".

Europako Giza Eskubideen Auzitegiak Beatriz Etxebarriaren eta Oihan Ataunen tortura salaketen harira Espainia zigortu duela-eta, Jaurlaritzak oroitarazi du sententzia ugari daudela Espainiako Gobernuaren kontra "giza eskubideak urratzeagatik".

Bestalde, Erkorekak nabarmendu du Jaurlaritzak badituela espetxe arloko eskumenak: "[Jaurlaritzak] Ezin ditu gauzatu bere eskumenak, Espainiako Gobernuak ez duelako betetzen legea".


‘La escafandra y

la mariposa’ gaur zine klubean

Ostegunetako zine klub saioekin hasiko dira gaur Biterin. La escafandra y la mariposa da gaur ikusi ahal izango den pelikula. Bertan kontatzen da aldizkari ezagun bateko erredaktore buruaren istorioa. Enbolia bat sufritu ondoren gorputza ezingo du mugitu. Munduarekin komunikatzeko duen bide bakarra da betazal bat mugitzea. Bere bizia egoera honetara moldatzen ikasi beharko du. Oskarretarako lau nominazio lortu zituen Julian Schnabelen pelikula honek. Gaur 21:30etan, Biterin.


"Muntaia ikaragarria" duen antzezlana bihar

Kaukasiar kreazko borobila antzezlana taularatuko dute 17 lagunek larunbatean, azaroaren 12an, 21:30ean, Izarraitz Pilotalekuan

Gaur, berriz, Kandido Urangak antzeztutako Henry Bengoa Inventarium bakarlana izango da ikusgai (Urola Kostako Hitza)

Asteburu honetan ere antzerki ikuskizunak nagusituko dira herrian, XXIII. Euskal Antzerki Topaketen baitan. Soreasu eta Izarraitz pilotalekua izango dira antzezlanak bilduko dituzten antzokiak. Bihar, azaroaren 12an, 17 aktore taularatuko dira Izarraitzen Kaukasiar kreazko borobila antzezteko.

Baina biharko Topaketetako emanaldiaren aurretik, gaur gauean bakarlan bat taularatuko du Kandido Uranga aktore zumaiarrak. Bernardo Atxagaren testuan oinarritutako Henry Bengoa Inventarium lana antzeztuko du, 21:30ean, Soreasun.

Aurtengo Topaketetako antzezlan handiena bihar izango da Izarraitz pilotalekuan, 21:30ean. Miarritzeko Chimeres Antzerki Taldeak eta Donostiako POK produkzioak-ek Bertolt Brecht-ek idatzi eta Itxaro Bordak euskarara itzulitako testuan oinarritutako Kaukasiar kreazko borobila lana taularatuko dute. Guztira 14 aktore eta hiru musikari ariko dira taula gainean. Ikuslegoa bi aldeetara egongo da, eta "antzezlan bizia" izango da: "Berezitasun asko dituen antzezlana da, bizi-bizia da, oso dinamikoa. Ikuslegoa aurrean duen antzoki arrunt batean baino hurbiltasun gehiago duen antzezlana da", dio Olatz Beobide aktoreak. "Muntaia handiko antzezlana" da eta aktoreek abestu eta dantza egingo dute.


LABek, SEPNAk eta UGTk kritikatu dute Hezkuntza Sailak itunpeko ikastetxeetako eta ikastoletako langileekiko duen “axolagabekeria"

Nafarroako Itunpeko Irakaskuntzako Akordioa sinatu zuten hiru sindikatuek haserrea adierazi dute Hezkuntza Departamentuak ez dielako informaziorik helarazi azken bi hilabeteetan.

LAB, SEPNA eta UGT sindikatuen arabera, bilera bat eskatu diote Hezkuntza Departamentuari, baina “itxaron behar dutela” erantzun die. Departamentuaren “axolagabekeria” salatu dute.

Hiru sindikatuen kezkak bi oinarri ditu: batetik, indarrean dagoen Nafarroako Itunpeko Irakaskuntzako Akordioa luzatuta dago ekainaren 30era arte, Hezkuntza Departamentuak iazko irailean luzatu baitzuen. Aurrekontuak onartu baziren ere, akordioko puntu garrantzitsuak bete gabe daude oraindik —2020ko %2ko igoera eta 2012ko soldata murrizketen leheneratzea—, eta sindikatuek ez dakite ekainaren 30etik aurrera zein egoeratan egonen diren. Bestetik, larrialdi egoeraren ondorioz, Nafarroako hezkuntza sistemari eragiten dioten erabakiak hartzen ari dira, baina itunpeko irakaskuntzako sindikatuei ez zaie inongo informaziorik eman, ezta kontsultarik egin ere.

“Gure kezka eta haserrea agertu nahi dugu akordioan eta Departamentuarekin izandako bileretan hartutako konpromisoak airean daudelako eta Nafarroako ikasleriaren ia %40z arduratzen den langileria, berriz ere, bigarren mailakotzat hartzen duelako”, adierazi dute. “Axolagabekeriaren beste erakusleak Itunpeko Akordioaren Jarraipen Batzordearen bilerarik deitu ez izana edota, are larriagoa dena, azken bi hilabete hauetan jasaten ari garen alarma egoera honetan eta Nafarroan hezkuntza osoari dagozkion erabakiak hartzen ari denean, erabaki horiek langileen ordezkariekin ez partekatzea, administraziopeko lankideekin egiten duen moduan”.

Egoeraren larritasuna dela eta orain arte “presiorik sartu nahi izan ez” dutela esan dute, baina azaldu dute jada hezkuntzari lotutako zenbait gai argitu direnez, duela aste bat bilera eskatu zutela eta oraindik ez dutela erantzunik jaso. Hezkuntza Departamentuak eta Carlos Gimeno kontseialriak itunpeko eta ikastoletako langileekiko duen “axolagabekeria” kritikatu dute.


Woody Allen Donostiako Zinemaldiko izar nagusia izango da

New Yorkeko zinemagile Woody Allen izango da aurtengo Donostiako Zinemaldiko izar nagusia. Allenek 'Melinda eta Melinda' bere azkeneko filma, estreinatuko du Zinemaldian. Filma Zinemaldiko hasiera ekitaldian estreinatuko da, irailaren 17an. Zinemaldiko zuzendari Mikel Olaziregirentzat "egi bihurtutako amets bat da".

Irailaren 17an hasiera emango zaion Donostiako Zinemaldiaren izar nagusia Woody Allen izango da. New Yorkeko zinemagileak Melinda eta Melinda , bere azkeneko pelikula, estreinatuko du Zinemaldian.

Oso pozik agertu da Zinemaldiako zuzendaritza taldea eta Alleni omenaldi bat eskainiko diotela iragarri du "zine modernoaren irudi oinarrizkoa bezala aitortuz". Horretaz gain Woody Allenen karrera errepasatuko dute, izan ere, zuzendariaz gain aktorea eta gidoigilea ere izan da.

Zinemagile estatubatuarra Donostiara ekartzea Zinemaldiko zuzendari Mikel Olaziregiren gestioei esker lortu da. Allen joan den urteko irailaren 5ean Donostian egon zen duen jazz bandarekin kontzertu bat eskaintzeko. Bide batez, Mikel Olaziregi zinemagilearekin bildu zen eta Zinemaldira etortzeko eskatu zion; Allenek baietz esan zion.

Woody Allen Donostiako Zinemaldiako 52. edizioaren inaugurazioan edukitzea oso albiste pozgarria izan da Mikel Olaziregirentzako "ohore handia da, egi bihurtutako amets bat" esan du. Olaziregiren ustetan Allen "historian egon den zine zuzendari onenetarikoa da".


Kutxabankek %10 handitu ditu irabaziak

Inoiz baino mailegu hipotekario eta pertsonal eman ditu urteko lehen bederatzi hilabeteetan.

Bankuen sektorean ere «inguru makroekonomikoan aldeko baldintzak nabari dira», Kutxabanken esanetan. Horien eskutik, BBK, Kutxa eta Vital Kutxaren bankuak 254,2 milioi euro irabazi ditu urteko lehen bederatzi hilabeteetan, iaz epe horretan baino %10,1 gehiago. Euriborra oraindik balio negatiboetan izan arren, bankuak lortu du horiei etekina ateratzea: 416,3 milioi euroko irabazia utzi diote interesek (+%0,1) eta 290,5 milioikoa komisioek (+%3,5). Mailegu ustelei edo zalantzazkoei aurre egiteko baztertutako dirua, berriz, gutxitu egin du: 145,8 milioi izan dira, %62,2 gutxiago.

Datu ekonomiko horien eskutik, hipoteka mailegu berrien kontratazioan errekorra lortu du Kutxabankek: 14.500etik gora eman ditu urtarriletik irailera arte, iaz baino %21,6 gehiago. Horren eskutik, %37,7ko merkatu kuota du Araban, Bizkaian eta Gipuzkoan. Kreditu pertsonaletan ere krisi aurreko maila gainditu du: 358 milioi eman ditu aurten.

Taldearen berankortasuna ere behera doa: aurten 0,48 puntu jaitsi dira zalantzazko maileguak, eta talde osoaren %4,41 dira.

Kapital aldetik osasuntsu dago Kutxabank: %16tik gorakoa du CET1 kalitate goreneko kapital ratioa, eta horri esker espero du erraz gaindituko duela Europako Banku Zentralak aurki plazaratuko duen estres azterketa.


Iratxe Fresnedaren Lurralde Hotzak nazioarteko dokumentalik onena izendatu dute Portoko zinemaldian

Nazioarteko dokumentalik onenaren saria jaso du Iratxe Fresneda zuzendari arrigorriagarraren Lurralde Hotzak (Cold Lands) dokumentalak, Portoko Internation Film Festivalean.

Ilusio handia egin digu jakiteak #PortoFemme 2019 -ko zinemaldiaren Dokumental onenaren saria irabazi dugula nazioarteko lehiaketan!! !😍🙌 #Porto #zinema @lurraldehotzak #obrigado #Portugal #premiomejordocumentalinternacional pic.twitter.com/MVraNts3uW

— IratxeFresneda (@IratxeFresneda) 2019(e)ko ekainaren 24(a)

Azaroan Gijongo Nazioarteko Zinema Jaialdian parte hartu zuen Fresnedak Lurralde Hotzak dokumentalarekin, apirilean Euskal Herriko hiriburuetan estreinatu zuen eta Nantesen, Rigan, Bartzelonan eta Granadan ere izan da lan honekin. Ikus-entzunezko puzzle baten gisa, fikzioa eta errealitatea gurutzatzen ditu Fresnedak Lurralde Hotzak filman. Euskal Herriko itsas paisaietatik abiatuta iparraldeari begira jartzen den ibilbideari egin du zuzendari arrigorriagarrak, Alemania, Suedia, Dinamarka eta Islandiara heltzeko. Dokumentala estreinatu baino lehen GEURIAk Fresneda elkarrizketatu zuen.


Mikel Astigarraga: "Txerloiako ateak ezin babesteak hutsune handia sortuko dit"

Mikel Astigarraga (1988, Azkoitia) hamasei urtez izan da Anaitasunako atezaina, baina, lesioak direla eta, futbola uzteko erabakia hartu behar izan du. Espero ez zuen unean egin zuen debuta Ohorezko Mailako taldean,

eta harrezkeroztik bizitakoa berekin eramango duela aitortu du.

Jokalari moduan, amaitu zaizu Anaitasunako ibilbidea. Nolakoak izan dira hamasei urte hauek?

Bikainak izan dira. Txiki-txikitatik oso gustura aritu naiz taldean, eta harrotasun osoz esan dezaket Anaitasunako kideetako bat izan naizela hamasei urtez.

Zer dela-eta hartu duzu futbola uzteko erabakia?

Behin baino gehiagotan pentsatu izan dut futbola uztea, baina, erabakia hartu behar zen unean, beti taldean jarraitzeko erabakia hartzen nuen. Hainbat lesio izan ditut urte hauetan, eta aurten orain dela lau urte agertu zitzaidan lesioa agertu zait berriz. Pixkanaka ilusioa galtzen joan naiz. Orain arte oso denbora gutxi izan dut neuretzat, eta horrek ere bultzada txiki bat eman dit behin betiko erabakia hartzeko orduan.

Anaitasuna 6, Orioko 0. Pentsatzekoa da oroimenean betiko gordeko duzula atezain izateari utzi zenion eguna.

Egia esan behar badut, bai. Horrelako egunak beti izaten dira politak eta bereziak, eta bizi guztirako eramango dut oroimenean. Horrelako egunak gutxi izaten dira bizitzan.

Agur eguna zen, eta ondo amaitu nahi zenuen ibilbidea, baina gozoa behar zuena gazi amaitu zen. Zer gertatu zitzaizun?

Egun polita izan behar zuen, baina, beroketako azken momentuan, behatz txikia atera nuela ohartu nintzen. Hurrengo astelehenean medikuarenera joan nintzen, eta jakin nuen hautsita neukala larunbatean bere lekutik atera zitzaidan behatza. Halere, egunak gozotik gehiago izan zuen gazitik baino.

Nahiz eta zure azken neurketa nahi bezalakoa ez izan, oro har, egin duzuen denboraldia txapela kentzeko modukoa izan da.

Sekulako denboraldia egin dugu, bai! Ondo hasi ginen, eta uste dut horrek eraman gaituela bigarren postuan bukatzera. Azkenera arte Hirugarren Mailara igotzeko aukerak eduki ditugu, eta hori oso zaila da.

Hamasei urtean Anaitasunaren atea babesten jardun eta gero, denetik bizitzeko aukera izan duzu. Gogoratzen al zara Ohorezko Mailako taldearekin debuta egin zenuen egunarekin?

Bai, gogoratzen naiz. Txerloiako futbol zelaian Oñatiko Aloña Mendiren aurka jokatu genuen, eta 2-0 irabazi. Kadete mailako atezaina nintzela egin behar izan nuen debuta Ohorezko Mailako taldearekin. Entrenatzaileak neurketa horretarako deitutako beste atezaina gaixotu egin zen, eta azkenean neuk jokatu behar izan nuen.

"Harrotasun osoz esan dezaket Anaitasunako kideetako bat izan naizela"

Zein momentu onekin geldituko zinateke?

Hamasei urteko ibilbideak askorako ematen du, eta momentu onak asko izan dira. Bi gauza nabarmendu nahiko nituzke beste ezeren gainetik. Hirugarren Mailara igotzea lortu genuen eguna aparta izan zen, baina urte hauetan guztietan aldagelan izan dugun lagun giroa hobea izan da. Momentu horiekin gelditzen naiz.

Atezain zinela, Anaitasunari sasoi txarrak ere egokitu zaizkio.

Sufritzea ere tokatu zaigu, bai. Ohorezko Mailatik Erregional Mailara jaitsi ginen eguna oso gogorra izan zen. Hala ere, esango nuke gehien sufritzen den unea lesio garaia dela. Niretzat horrela izan da.

Nahiz eta jokalari izateari utzi, Anaitasunan segituko duzu. Zehazki, zertan arituko zara?

Ohorezko Mailako taldean atezainen entrenatzaile izateko eskaintza egin zidaten, eta onartu egin nuen. Horrez gain, delegatu lanak ere egingo ditut, eta Jubenil eta Kadete mailako atezainak entrenatuko ditut.

Ilusiorik sortzen al dizu lan horrek?

Ilusio handia sortzen didaten karguak dira; bestela, ez nuke lan hori neure gain hartuko.

Argi al zenuen Anaitasunaren inguruan jarraitu nahi zenuela? Zergatik?

Anaitasunan jarraitu nahi nuen, eta ez nuen zalantzarik egin eskaini zizkidaten karguak onartzerakoan. Hamasei urteren ondoren, Anaitasunari laguntzen jarraitu nahi nuen. Bizitza erdia baino gehiago daramat bertan, eta ez nuen taldea guztiz utzi nahi.

"Kadete mailako atezaina nintzela egin behar izan nuen debuta Ohorezko Mailako taldearekin"

Zeren falta igarriko duzu gehien?

Batez ere, aldagela barruko giroarena; ez da gauza bera izango jokalari moduan edo entrenatzaile moduan egotea. Bestalde, Txerloiako ateak ezin babesteak hutsune handia sortuko dit.


Pasioaren izenean

Pedalei eraginez etorkizun handirik ez zeukala ikusita, bizikleta utzi eta auto barruan sartzea erabaki zuen Josean Fernandez 'Matxin'-ek. Urtean 278 egun pasatzen ditu etxetik kanpo.

Lehengusuari zor dio Joxean Fernandez Rodriguezek Matxin ezizena. «Carlos Machin izena du berak, eta profesionaletan ibilitakoa da». Matxinek ez du oso leku onean jarri Machin. «Ez zen punta-puntako txirrindularia, baina saiatzen zen ihesaldietan-eta sartzen». Carlosi begira hasi zen Joxean bera pedalei eragiten. «Baina berehala ikusi nuen bizikleta gainean ez nintzela ezer egiteko gai, eta uztea erabaki nuen». Umiltasuna deitzen zaio horri. Eduki zuen profesionaletan debutatzeko aukera, CHCS taldearekin. «Baina nik debutatzerako desegin egin zen taldea, eta hortxe amaitu zen nire ibilbidea. Historiako profesionalik azkarrena izan naizela esan daiteke, debutatu ere ez nuelako egin».

Atzerago begira jarrita, gogoan dauka nola hasi zen Basaurin lasterketetan parte hartzen. «Bilbaina taldera joan nintzen gero, amateurretan ere ibili nintzen... Baina 21 urterekin argi ikusi nuen hura ez zela nire bidea, 1992an». «Azeri samarra» zelako irabazten omen zuen probaren bat edo beste. «Baina gogoan daukat Bizkaiko Itzulian, adibidez, ihesaldian sartu bai, baina gero lehertuta geratzen nintzela 100. kilometroan. Ez neukan gaitasunik aurrean ibiltzeko; ez neukan indarrik».

Azken urteetan txirrindularia izaten zen egun batean eta zuzendaria hurrengoan. «Hor sortu zitzaidan txirrindularitzarekiko pasioa, eta bide horri heldu nion». Gas Euskadi talde apalean hasi zen lanean, 1993an. «Lau ume eta lau maillot, ez zen askoz gehiago. Baina ilusioz ekin genion proiektuari». Pinturas Banaka, Saunier Duval, Mapei, Vini Caldirola... 40 urte besterik ez dauzka Matxinek, baina esperientzia handia pilatu du Geoxera iritsi bitartean. «Esperientzia eta nekea; pentsa, ilerik ere ez daukat ia».

Talde askoren bolanteari helduta ibili da bizkaitarra. «Eta eguneroko lana antzekoa da leku guztietan». Hori bai, taldearen garrantziak aldatzen omen du, neurri batean, kirol zuzendariaren lana. «Taldeburu argiren bat edukiz gero, edo borrokarako taldea edukiz gero, den-dena aldatzen da. Ez da berdina itzuli batera taldeko izar handiekin joatea edo gazteen aldeko apustua egitea». Baina laburpen ona egin du amaieran. «Denak doaz pedalei eraginez, denek jaten dute, denek bidaiatzen dute...».

Baieztapen ederra egin du jarraian Geoxeko zuzendariak. «Lan hau pasioz egin behar da, edo bestela ezin da egin. Pasiorik gabe ezinezkoa da irautea». Datu bat eman du baieztapen hori ulertzen laguntzeko. «Azken urteotan, urtero 278 egun egin ditut etxetik kanpo. Pasiorik eduki ezean eta mundu hau gustatu ezean...». Ez baitira lasterketa egunak bakarrik. «Azpiegitura guztia antolatu behar da, autoak, ibilbideak ikusi... Baina ohituta gaude».

Onetik eta txarretik, denetik ikusi du Matxinek txirrindularitzaren munduan. Eta harritzekoa da, baina bitxikeriaren bat gogoan ote duen galdetu, eta «Oscar Freire» aipatu du berehala. «Freirek istorio asko dauzka». Lagun handiak dira biak, gertukoak. «Gogoan daukat dena ahazten zitzaiola, den-dena. Ez dakit orain berdin jarraitzen duen, baina baietz uste dut». Hori bai, momentu txarrak baino errazago gogoratu ditu onak. «Etapa garaipenak, prestatuta bezala gauzatu diren taktika bikainak, Euskal Herriko Itzuliko garaipenak, Donostiako Klasikokoak, Perdiguero Rebellinen eta Bettiniren aurretik iritsi zenekoa...». Bai, onartu du momentu txarrak ere ikusi izan dituela. «Baina momentu onek gaina hartzen diete txarrei, zalantzarik gabe».

Gerora, marketin lanean

Etapa bakoitzean gozatzen ari da bizkaitarra. «Baina gauza guztiek dauzkate zikloak, eta etorkizunean txirrindulari taldeen kudeaketan edo marketin lanean aritzea gustatuko litzaidake; edo umeak heztea». Familia ere osatu nahiko lukeelako egunen batean. «Jarraitzeko ilusiorik edo gogorik ez daukadanean eraldatuko dut neure bizimodua». Umil aitortu du, hala ere, «zorionez» familian ez daukatela diru arazorik. «Eta horrek lana maitasunez egiten laguntzen du».

Zuzendari lana barrutik ezagutzen du Matxinek. Etorkizunean seme-alabaren batek mundu horretan sartu nahi duela esanez gero, lagunduko lioke? «Bakoitzak benetan sinesten duena egin behar du. Behartuta egindako gauzek ez dute emaitza onik ematen bizitza honetan. Futbolean hasi nahi badute, babestu egingo ditut; eta txirrindularitzan hasi nahi badute, babesteaz gain, aholkuak emateko aukera edukiko dut». Pasioz betetako aholkuak.


2013ko Maiatzaren 3ko Hitza

Hitza pdf-an:

http://www.berria.info/pdfak/iparraldea/aleak/2013-05-03/index.html

Titularrak

Gaiak:

Haurrentzako eskaintza oparoa eginen du Herri Urratsek aurten

Espagnacen joko bikoitza kritikatu du Brissonek

Tokikoek tokikoentzat ogitua

Astekoa:

Euskararen plaza indartzera dator ‘Ipar Euskal Herriko Hitza’-ren ataria

Hamar urte besta giroan ospatuak

Iritzia:

Chimeres antzerki taldea aterperik gabe?

Taxonomiaren Semiotikaz

Kontu Kontari:

Xan Alkhat: «Xanpionan eginen diren saioetan uste dut jendea gozatuko dela»


Esku baranda berriak, bi puntutan

Gabolatsen zein frontoian, bietan ipini ditu eskudel edo esku baranda berriak Soraluzeko Udalak. Gabolatseko kasuan, bertako aldapan ipini dute, inguruko urbanizazio lanen barruan, eta frontoian, bertako eskaileretan irisgarritasun planean “aurreikusitakoaren” arabera eta “bizilagunen eskaria aintzat hartuta”.

Barikuan hasi zituzten esku baranda berriak ipintzeko lanak. Gabolatsekoaren kasuan, berria lehengoa baino dezente estuagoa da, kaleari ahalik eta espaziorik gehiena irabazteko asmoarekin ipini dutena.

Frontoikoari dagokionez berriz, alkateak esplikatu du hala eskatu zutela bizilagunek eta bertarako irisgarritasun planean ere horrela aurreikusita zegoela.


Depilatzailearena

Ahorita mismo» bukatu behar zuela errepikatzen zidan depilatzaileak, besapeak argizariz erretzen zizkidan bitartean. «Ahorita», baina ordubete generaman, eta beste 40 minutu igaroko ziren berak soildu behar zuen guztia soildua zuela erabakitzeraino, «horrela politago geratzen da», argazkiak atera behar banizkio bezala.

Saioa luze joango zela ikusita, jaioterriari buruz galdezka hasi nintzaion: ea Kolonbiako bake prozesua jarraitzen ari ote zen, bake akordioa pozgarritzat joko zuela bada. Danba, lehenbiziko kolpea: «Kasu gehiegi egiten diote gerrilla bahitzaile horri». Espainiako bozei buruz gero, eta bigarrena: «Ulertzen dut jendeari Podemos ez gustatzea; diotenez, hautagai batzuk ETAkoak dira». Argizariaren minak estali zidan barrutik atera behar zitzaidan oihua.

Arrisku handi bat daukagu politika eguneroko hizpide izatera ohitu garen zorioneko (ziurtasunez) snob (eta ustez) intelektualok: ingurutik deskonektatzea. Lagunekin hitz egiten dugu egunkariko analisiez, San Telmo museoko erakusketa berriaz eta sushia prestatzeko arrozaz, eta ahaztu egiten zaigu jende gehienari ez zaiola axola eta ez duela beharrezko sentitzen marxismoaren eta leninismoaren arteko desberdintasuna ezagutzea. Alegia: batzuetan espero baino itsusiago erakusten gaitu estetika zentroko ispiluak.


Sortuk jarritako baliogabetze intzidentea atzera bota du Gorenak

Konstituzionalean, orain, babes helegitea jar dezake, baina Joaquin Gimenez epaileak dio ez dela iritsiko bozetara

Espainiako Auzitegi Goreneko 61eko salako epaile guztiak oraingoan ados jarri dira, eta aho batez erabaki dute Sortuk aurkeztutako baliogabetze intzidentea atzera botatzea. Behin erabaki hori hartuta, Sorturen abokatuek Auzitegi Konstituzionalean babes helegitea aurkezteko aukera izango dute.

Auzitegi Goreneko areto horretako bederatzi epaile Sortu legez kanporatzearen alde azaldu ziren, baina zazpi epailek alderdia legeztatzearen aldeko boto partikularra azaldu zuten. Horren ondotik, Sortuk baliogabetze intzidentea aurkeztu zuen, Gorenaren epaia «alderdi politikoak sortzeko eskubidearen aurka» doala arrazoituta. 2007ko lege erreformaz geroztik, baliogabetze helegitea Auzitegi Konstituzionalera jo aurreko ezinbesteko urratsa da.

Atzo, bi ordu iraun zuen bilera batean, Sorturen argudioak aztertu eta 61eko salako epaileek ebatzi zuten helegitea ez onartzea, autoan jada jorratutako gaiak direlako.

Atzo, Joaquin Gimenez Auzitegi Goreneko bigarren aretoko epailea Bilbon izan zen, hitzaldia ematen, eta Sorturen inguruan bere iritzia eman zuen. Boto partikularra eman duten zazpi epaileengandik «gertuago» dagoela onartu zuen, adibidez. Era berean, Sortuk Auzitegi Konstituzionalera joz gero «ziurrenik» ebazpena hauteskundeen ondoren etorriko dela iritzi dio: «Epe kontua da», arrazoitu zuen.


Haur eta gaztetxoak zezenaren aurrean

Gaur, asteazkena, haur eta gaztetxoek sokamuturraz gozatzeko aukera izan dute

.17:00etan zezen bolaztatua aterako dute Hartzubian


Lesakan, Udala gaztelaniaren alde.

Geroa Baik dauka alkatetza maiatzetik, gehiengo osoz. Lesakako herriaren ezaugarri soziolinguistikoak kontuan hartu gabe, gaztelaniaren aldeko jarrera garbia hartu du.

LESAKAN, UDALA GAZTELANIAREN ALDE

2015eko azaroaren 27an Lesakako Udalak erabaki zuen UEMAtik ateratzea eta Euskara Plana bertan behera uztea.

Hauexek dira UEMAren helburuak: Udalerri euskaldunetan herritarrek egiten duten bizitza sozial guztia, publikoa zein pribatua, euskaraz izan dadin bideak urratzea; udalerri euskaldun guztiek bat eginik, euskara nagusi izango den lur-gunea osatzea; udalerri euskaldunen garapen sozio-ekonomiko eta soziokulturala bultzatzea.

7.000 euroren ekarpena egiten zion UEMAri Lesakako Udalak urtero. Orain diru gehiegi dela erabaki du.

Euskara Plana aurreko Udalak onartu zuen, euskararen erabilera arautzeko eta euskaldunen hizkuntz eskubideak bermatzeko.

Planaren balio juridikoa zalantzan jarri ondoren, bete beharrekoa zela konturatuta, udal berriak baliogabetzea erabaki du. Ez omen du inposiziorik onartzen eta bete beharreko Plan bat inposizioa da, bere ustez.

Geroa Baik dauka alkatetza maiatzetik, gehiengo osoz. Lesakako herriaren ezaugarri soziolinguistikoak kontuan hartu gabe, gaztelaniaren aldeko jarrera garbia hartu du.

Administrazioan Euskaraz taldeak salatu nahi du jarrera hori eta orain arteko erabakiek suposatzen duten etena ahalik eta motzen izatea desio dugu. Hala izan bedi!


Udaletxeko balkoitik estelada kentzeko agindua jaso du Aramaioko Udalak

Espainiako Gobernuaren Arabako ordezkariordetzak estelada kentzeko agindu dio Udalari. Arrazoia, "konstituzio espainiarraren arabera administrazio publikoek izan behar duten objektibotasun eta neutraltasun printzipioa" urratzen duela. Aginduarekin ados egon ez arren, Udalak kendu egin du bandera.

Honen aurrean, hau da Udal Gobernuaren hausnarketa: “Estelada kendu dugu ikusita beste udaletan agindu honek izan duen ibilbidea. Isunak egon dira gai honekin erlazionatuta, eta erreklamazioek ez dute ezertarako balio izan. Guk ere sinisten dugu administrazioetan neutraltasuna eta objektibotasuna egon behar dela, baina legeak aplikatzerako orduan, hau da, legearen aplikazioa berdina izan behar da guztiontzat, eta ideologia ezberdinetako jendea neutraltasunez atenditu behar du administrazioak. Baina hauteskundeak irabazitako partidu, talde edo koalizio batek duen jarduteko moduetan ez luke eragin beharko. Gobernu espainiarraren ildotik aldentzen den dena penalizatzea ez da ez objektiboa ez neutrala. Alperrikako borroketan ez gara sartuko, justiziak horrelako gauzetan Gobernu espainarraren irakurketa berdinak egiten dituelako, baina Aramaioko Udal Gobernuak, herritar gehienek bezala, Kataluniari elkartasuna eta babesa ematen jarraituko du, nahiz etaestelada udaletxeko balkoitik kentzera behartu gaituzten.”


«Desadostasunak» ezin gainditu segitzen du eskumenen mahaiak


Foruko EH Bilduk herrian aplikatu daitezkeen udal politika iraunkorren gida egin du

Foruko EH Bilduren arabera, udalek aukera ugari dituzte iraunkortasun politiketan sakontzeko eta sustatze bidean proiektuak martxan jartzeko. Modu horretan, Foruan aplikatu daitezkeen udal politika iraunkorren gida egin dute. Energia eta erregai fosilak, hondakinak eta ekonomia zirkularra eta basoak eta biodibertsitatea landu dituzte. Herriaren egoera aztertu eta proposamen desberdinak egin dituzte, “norabide aldaketak etxetik hasi behar duelako”.

Foruko Udalean aurkeztu dute proposamena. Azaldu dutenez, landu dituzten hiru alor horietan “gabeziak” ikusten dituzte herrian, eta uste dute gaur egun “bai edo bai” landu behar diren gaiak direla. Modu horretan, datozen hilabeteetan udalean zein herrian aipatu gaiak lantzeko asmoa daukate. Horretarako, gainera, gai bakoitzagaz lotutako hitzaldi bana antolatu dute. Lehenengo hitzaldia bihar da, eta Goienerrek emango ditu azalpenak. Energia berriztagarriak eta autokontsumoa Forun izeneko hitzaldia Kultur Etxe ondoko Foruko aretoan izango da, 19:00etan. Maiatzean eta ekainean izango dira hurrengo hitzaldiak, ordu eta leku berean.

Energiari dagokionez, EH Bilduk esan du Foruko Udalak ez diola jarraipenik egiten bere energia kontsumoari, eta gutxitzeko edo berriztagarrietara bideratzeko inolako ekinbiderik martxan ez duela. Horregatik, horien arabera, udalak kudeatutako eraikin, ibilgailu eta argiteria publikoko instalazioen inbentarioa egin beharko litzateke, energia kontsumoa adierazita. Instalazio guztiek, gainera, energia elektrikoaren kontagailuak beharko luketela uste dute. Bestalde, proposatu dute udalak energia elektrikoa erosteko egiten dituen lizitazioetan energiaren %100 berriztagarria izatea, bai eta kontratatzen diren enpresak aholkularitza energetiko zerbitzua edukitzea ere. Udalak erosten dituen ibilgailuak elektrikoak izatea proposatzen dute, eta horiek kargatzeko gunea ezartzea. Gainera, energia berriztagarria sortzeko instalazioak jartzea ondo legoke EH Bilduren arabera, “kontsumoaren %32 ekoiztu ahal izateko”. Urte batzuetarako jarduera energetikoko plana diseinatzea ere ondo ikusten dute.

Zabor bilketan “aldaketak”. Foruko zabor bilketaren egoera ere aztertu dute koalizioko kideek. Uste dute “ezinbestekoa” dela Foruko zabor bilketa sisteman aldaketak egitea; “sortutako zabor kopurua murriztu eta birziklapen tasa handitzeko”. Jakitera eman dutenez, Foruan zaborraren %17,7 birziklatzen da, eta zabor kopuru handia sortzen dela uste dute; “2020an 388.796 tona”. Gogorarazi dute Europako Batasunaren helburua dela 2030erako zaborren %60 birziklatzea.

Datu horiei buelta emateko, EH Bilduk proposatu du herriko auzo guztietan gutxienez zabor-gune oso bat jartzea, eta herriko parkeetan zaborra bereizita batzeko ontziak jartzea. Uste dute bestelako zaborrentzako (etxetresnak, arropak, pilak…) gune berezi bat sortzea ondo legokeela. Organikoari aipamen berezia egiten diote. Hala, organikoa birziklatzen dutenen errolda egin beharko litzateekeela diote, horiek hobariak eduki beharko lituzketela gaineratuta. Txip bidezko 5. edukiontzia jartzea eta auzo konpostaren beharra ere ikusi dute. Proposamen artean dago baita ere bildutako zabor organikoaren konpostatzea Foruan bertan egitea eta herritarren artean banatzea.

Basoei buruzko datuak ere eman dituzte. Jakinarazi dutenez, 426 baso hektarea inguru dauzkate Foruan (209 pinu hektarea, 43 eukalipto hektarea, 84 arte hektarea, 78 baso misto atlantiko hektarea, 7 haritz hektarea). EH Bilduren arabera, urtero, udal aurrekontuaren %3 baso lurrak erostera bideratu beharko litzateke.

Bestelako proposamenak ere badituzte: lursailen jabeekin akordioak sinatzea eta aholkularitza eskaintzea, lur publikoetan bertoko ekosistema sustatzea eta herritarrak sentsibilizatzeko ekintzak egin eta parte hartzea bultzatzea.

Hiru hitzaldietako datak

Energia berriztagarriak eta autokontsumoa Forun. Bihar, 19:00etan, Foruko aretoan. Hizlaria: Goiener.

Lea-Artibaialdeko hondakinen bilketa eredua. Maiatzaren 14an, 19:00etan, Foruko aretoan. Hizlaria: Rakel Elu Lea-Artibai Amankomunazgoko presidente ohia.

Hostazabal: Lur publikoa eta auzolana. Ekainaren 11n, 19:00etan, Foruko aretoan. Hizlaria: Hostozabal elkartea.


UKUEren Garapen Agentziak ohiko jarduerari ekingo dio bihartik aurrera

Open Lab guneko 3D eta laser makinen zerbitzua ere martxan jarriko dute, eta Garbigune zerbitzuan ez da hitzordurik hartu beharko aurrerantzean.

Bihar arinaldiko hirugarren fasean sartuko da Hego Euskal Herria, eta horrekin batera, Urola Kostako Udal Elkarteko Garapen Agentziak eta Ingurumen alorreko hainbat zerbitzuk ohiko jarduerari helduko diote: hala nola, Open Lab guneak edota Garbigune zerbitzuak.

Garapen Agentziak aurrez aurreko arreta zerbitzua jarriko du martxan, baina ezinbestekoa izango da aurretik hitzordua hartzea, 943-89 08 08 telefonora deituta eta harrera@urolakosta.eus helbidera idatzita, betiere segurtasuna bermatzeko. Era berean, derrigorrezkoa izango da maskara erabiltzea eta sarreran eskuak desinfektatzea. Jendeak sarreran itxaron beharko du, ilaran eta bi metroko distantziarekin, udal elkarteko langile batek txanda eman arte.

Arreta telematikoa (telefono, posta elektronikoa, bideo deia) lehenetsiko da eta aurrez aurreko zerbitzua soilik ezinbesteko kasuetarako eskatzen die UKUEk erabiltzaileei.

Bestalde, 3D eta laser makinen zerbitzua eskaintzen hasiko da Open Lab gunea, eta horretarako ere aurretik hartu beharko da hitzordua. Kasu honetan, Openlab eremuko sarreran itxarongo da, udal elkarteko langileak esan arte. Pertsona bakarra sartuko da eta UKUEko langileak soilik erabiliko ditu Open Lab-eko makina eta tresnak. Gune honetan ere maskara erabili behar da derrigorrez, eskuak desinfektatu bejar dira sarreran eta bi metroko distantzia mantendu behar da.

Garbigune zerbitzuan hitzordurik gabe

Garbigune zerbitzuan ez da hitzordurik hartu beharko bihartik aurrera. Edonola ere, ondorengo neurriak jarraituko beharko dituzte erabiltzaileek: sarreran itxaron beharko dute langileak sarrera baimendu arte, maskara erabili beharko dute, sarreran eskuak desinfektatu beharko dituzte eta bi metroko distantzia mantendu. Bidez batez, bolumen handiko hondakinak biltzeko ordutegiak errespetatzea gogorarazi du UKUEk.

Bitartean, bio-hondakinen eta errefusaren edukiontziak zabalik daude segurtasun-arrazoiengatik, eta UKUEko hondakin bilketa zerbitzua gainontzeko edukiontzien bilketa maiztasunak doitzen ari da egoera berrira. Edonola ere, herritarrei eskatu diete, edukiontzia beteta badago edota edukiontzirik ez badago inguruan, hondakinak lurrean ez uzteko. Udal Elkarteak dio aurreko asteburuan nabarmen areagotu zela hondakina edukiontzi guneetatik kanpo hondartza inguruetan, auto-karabanen aparkalekuetan eta landa-eremuko guneetan.


Eskualdeetako bigarren itzulia, Eliseoranzko hamaikagarrena

Gaur eginen dute bozen bigarren itzulia hexagonoko hamabi eskualdeetan, Korsikan eta DOM-ROMetan.Presidentetzarako hauteskundeen atariko gisa dute alderdi gehienek

Inoizko emaitzarik onenak lortu zituen Fronte Nazionalak eskualdeetako hauteskundeen lehen itzulian, eta bigarrenean igoera horri eutsiko ote dion argituko da gaur iluntzeko bozen kontaketan. Marine Le Penen alderdiari begira daude eskualdeetako bozei buruzko foku guziak. Bi edo hiru eskualdetan boterera irits zitekeela erran zuten hasieran, baina BVAk egindako inkesta baten arabera, Marine eta Marion Marechal Le Penek ez lukete beren eskualdean irabaziko.

Boz hauek 2017an Frantzian eginen dituzten presidentetzarako hauteskundeetarako atariko gisa hartu dituzte alderdi gehienek, nolanahi ere. Nagusiek bai, bederen. Eta FNk berak ere horixe izanen du helburu: eskualdeetan haren aurkako hesiak agintera iristen uzten ez badio, Eliseoranzko bidean beste jauzi bat egitea.

BI ESKUINAK, PAREZ PAREPS Alderdi Sozialistak gibelera egitea erabaki du bi eskualdetan, eta, hortaz, Errepublikanoak eta FN parez pare lehiatuko dira gaur Nor-Pas-de-Calais-Pikardian eta Provence-Alpes-Cote-d'Azuren (PACA). Iparreko eskualdean, Marine Le Pen liderra Xavier Bertrand eskuindarraren aurka lehiatuko da, eta, BVAren inkestaren arabera, Errepublikanoak alderdikoak bozen %53rekin irabaziko luke bigarren itzulia. PACA eskualdean ere, Christian Estrosi eskuinekoak irabaziko lioke Marion Marechal-Le Peni, bozen %51 lortuta.

HIRUKOAK LEKU ANITZETANAipaturiko bi eskualdeak salbuespenak dira. Izan ere, bertze eskualde guzietan ezkerra aurkeztu da, eta anitzetan hiru alderdi ariko dira elkarren aurka: FN, Errepublikanoak edo Eskuineko Batasuna, eta Ezkerreko Batasuna, bertze alderdi batzuekin elkartuta. Horietan, inkestek ez dute garaile argirik iragarri; lehen itzuliko bozak gehitzea ez da aski emaitzak asmatzeko.

Alsazia-Champagne-Ardenne-Lorrenan berezia da egoera: PSko zuzendaritzak erretiratzeko eskatu zion Jean-Pierre Masseret Ezkerreko Batasuneko zerrendaburuari, baina hark bigarren itzulian aurkeztea erabaki du. Manuel Valls Frantziako lehen ministroak, ordea, Errepublikanoei boza emateko eskatu du, Masseretek alderdiaren irizpideak errespetatu ez dituela-eta. Florian Philippot FNko aurpegi ezaguna izanen du parean Masseretek, lehen itzulian bozen %36,06 lortu zituena. Elabe institutuak egindako ikerketa baten arabera, halere, eskuineko Philippe Richertek irabaziko luke bigarren itzulia, bozen %43rekin.

EKOLOGISTEN BALDINTZAKHirukoak eginen dituzten eskualde gehienetan bada bertze aldagai garrantzitsu bat: Ezkerreko Batasunak koalizioa egin du EELV Europa Ekologia Berdeak ekologistekin eta Ezkerreko Frontearekin, hainbat lekutan. Bigarren itzulian boto gehiago lortzen ahalko lituzke ezkerrak horri esker, baina baldintza ugari ezarri dizkiete ekologistek trukean. Ipar Euskal Herria barne hartzen duen Akitania-Limousin-Poitou-Charentes eskualdeaz gain, antzekoak gertatu dira bertze batzuetan ere: Bretainiaren zati bat den Pays de la Loiren Notre-Dame-des-Landesko aireportuari buruzko ikerketa bat egitea adostu dute; Paris barne hartzen duen Ile-de-Francen, berriz, aireko kutsaduraren kontrako neurriak; Auvernia-Rhone-Alpeetan, GEOen aurka egin dute akordioa.

KORSIKA ETA UHARTEAKKorsikan, Asanblearen osaera erabakitzea dute erronka. Aski garrantzitsua, azken legealdian neurri ugari onartu baititu: hizkuntzaren ofizialtasuna, 5 urterako egoitza eskubidea... Lau zerrenda lehiatuko dira. Horietako hiru, bateratzeetatik lortutakoak. Eskuina Jose Rossik ordezkatuko du, Errepublikanoen eta Rassembler pour la Corse koalizioarekin. Ezkerrean, berriz, Paul Giacobbiren zerrenda dago, Ezkerreko Frontearekin elkartuta. Gilles Simeoni Bastiako auzapeza izanen da abertzaleen ordezkaria. Femu a Corsica eta Corsica Libera alderdiak batu dituzte zerrendan, eta, lehen itzuliko emaitzak errepikatuz gero, irabaztekotan egon daitezke. FN ere aurkeztuko da.

DOM-ROMetan, berriz, parez pareko lehiak eginen dituzte. Reunionen, eskuina ezkerraren aurka; Guadalupen, Ezker Plurala PSren kontra; Guyanan, ezkerreko bi zerrenda elkarren aurka; eta Martinikan, ezkerreko zerrenda bat abertzaleen kontra.


Eskubide Sozialen Kartak mobilizazioak deitu ditu Goierrin

GOIERRI // Euskal Herriko Eskubide Sozialen Kartak mobilizazioak deitu ditu ostiral honetarako, tartean, baita Goierrin ere. Euskal Herri mailako deialdia da; ostiral goizean hiriburuetan bilduko dira, eta arratsaldean, herrietan. Publikoa, funtsezkoa zaindu aberastasuna banatuz lemapean, bilkura bana egingo dute, Ordizian eta Urretxu-Zumarragan, 18:30ean.


Udal diru-laguntzen erabaki proposamenari alegazioak aurkezteko epea, maiatzaren 16ra arte

Maiatzaren 5eko Gipuzkoako Aldizkari Ofizialean ezagutzera eman du Udalak, 2015eko udal diru-laguntzen inguruko erabaki proposamena. Kultura, kirola, ingurumena, nekazaritza eta gizarte zerbitzuetako diru-laguntza deialdietara aurkeztu diren eskaerei emandako erantzuna, eta banatuko dituen diru kopuruen informazioa. Alegazioak aurkezteko epea dator orain; asteazkenetik, maiatzaren 6tik 16ra arteko tartea dago, diru-laguntza proposamenari iradokizunak egiteko.

Honatx arloz arlo, udal diru-laguntza proposamenaren inguruko zehaztasun gehiago:

Kultura

Diru-poltsa potoloena. 22 diru-laguntza eskaera aurkeztu dituzte, besteak beste, San Praixku Guraso Elkaretak, Antxomolantxak, Dantza Taldeak, Einean Guraso Elkarteak, Etumeta AEK euskaltegiak, Ziortza Gazte Elkarteak, Kantu Taldeak, Irriu abesbatzak, NOAUA!k, Organoaren Lagunak, Bihurri Txiki ludotekak, Nafartarrek, Jexux Artze Kultur Elkarteak, Santuenea Kultur Elkarteak... Kultur egitasmoak 79.965,04 euroz laguntzea onartu du Udaleko diru-laguntzen batzorde orokorrak. Herriko talde eta elkarteek antolatu asmo dituzten ekintza bakoitzak jasoko duen laguntzaren zenbatekoa zehaztua dator, lotura honetan: Kulturako udal diru-laguntzak

Kirola

12 taldek aurkeztu dituzte udal diru-laguntza eskaerak. Guztira 45.000 euro banatuko ditu Udalak, Tximeleta, Andatza MKT, Baxurde Txiki UTT, Buruntzazpi, Beterri Sub, Usurbil FT, Usurbil JC, Makax, Pagazpe, Usurbil KE, Zubieta Lantzen Txirrindularitza eta Zubieta PT taldeen artean. Zehaztasunak hemen: kirol arloko diru-laguntzak

Gizarte Zerbitzuak

15 elkarte aurkeztu dira deialdira. 11.598,18 euro jasoko dituzte onuradunek. Besteak beste, Atzegi, Pausoka Elkartea, Minbiziaren aurkako elkartea, AGIFES, Bikarte, Ortzadar edota ALCER elkarteek. Zehaztasun gehiago: gizarte-zerbitzuetako diru-laguntza deialdia

Nekazaritza

12 eskari bideratu dira. Norbanakoak dira kasu gehienetan, eta Alkartasuna Kooperatiba. 10.000 euroko laguntza banatuko du Udalak, nekazaritza azpiegiturak eta baliabideak hobetzera edota formaziora. Zehaztasunak lotura honetan: nekazaritzako udal-dirulaguntza deialdia

Ingurumena

7 eskari tramitatu dituzte norbanakoez gain, Zero Zabor Ingurumen Babeserako Elkarteak edota Alkartasuna Kooperatibak. 6.085,75 euroko laguntza banatzea erabaki du Udalak. Zehaztasun gehiago hemen: https://ssl4.gipuzkoa.net/euskera/gao/2015/05/05/e1504070.htm


Ordiziako fokuarekin lotuta 58 kasu positibo atzeman dituzte guztira

Zumarragako Ospitalean bildu zen atzo, osteguna, Ordiziako koronabirus agerraldiarekin lotuta sortu duten Jarraipen Batzordea, bigarrenez. Bileraren ostean, Nekane Murga Osasun sailburuak esan zuen, «Ordiziako fokuari lotuta 58 kasu positibo» daudela, aurreko egunean baino 10 gehiago. Kopuru hori baina, ez dagokio Ordiziari bakarrik; gaitza beste herri, eskualde eta lurralde batzuetara ere hedatzen ari da. Goierri mailan, Idiazabalen eta Itsasondon, bina kasu baieztatu dituzte. Gainontzean, Tolosaldean, Araban eta Bizkaian ere agertu dira, denak Ordiziako fokuarekin lotuta.Murgak gogoratu du, astelehenetik 2.300 PCR azterketa egin dituztela Ordizian, eta horietatik 2.200en emaitzak badituztela dagoeneko; azterketa horietan positibo emandakoak 35 dira, baina inguruko herrietan eta azterketa horiek egiten hasi aurretik izandakoak batuta, guztira 58 lirateke foku horri lotutako kasuak.Sailburuak gogoratu du «Ordizian maskararen erabilpena derrigorrezkoa» dela. Momentuz ez dute ikusten Goierriko gainontzeko herrietan neurri hori aplikatzeko beharrik. Dena den, Beasainen adibidez, udaltzainak megafoniaz gogorarazi diete herritarrei, segurtasun distantzia zaindu ezin daitekeen kasuetan maskara erabili behar dela.Adur Ezenarro Ordiziako alkateak gaur ere salatu du, «kasu kopuruaren informazioa berandu jaso dutela, «goizean goiz komunikabideetan ikusi» dutela.Gogorarazi du, zeintzuk diren herri mailan ezarri dituzten neurriak «tabernetan hartu beharreko neurriak, eraikin publikoen eta haurren parkeen itxiera» eta gehitu du Oianguko parkean ere hainbat neurri hartu dituztela.Bestalde alkateak eskatu du, «selektibitateko azterketak egitera joan diren ordiziarrek eta eskualdeko gazteek lehenbailehen, PCR probak egin» ditzatela.Beste herrietan ere kezka Zumarragako ospitalean egin den jarraipen batzordean izan dira baita ere, Legorretako eta Itsasondoko udal ordezkariak. Horiez gain eta bilerara deituta ez bazegoen ere, Idiazabalgo alkatea ere bertan izan, «erantzukizunagatik».Udal ordezkariek «kezka» agertu dute «zalantzak» dituztelako, «agerraldiaren aurrean neurri bereziak hartu behar ote» dituzten ez dakitelako, baina Murga Sailburuak helarazi die «momentuz beharrezkoa ez» dela.


Anaitasunak Juan Jose Gonzalez Novelle ezker hegalekoa (Espainia, 26 urte) fitxatu du


Instituzioak eta herritarrak, batera

Amasa-Villabonako Udaleko hautetsiek eta hautetsi ohiek bat egin dute martxoaren 19ko galdeketarekin. 40 hautetsi inguru bildu dira Villabonako Amalur Plazan, Amasa Villabonako Gure Esku Dago ekimenaren deiari erantzun eta martxoaren 19ko galdeketa babesteko.

1979tik gaur arte Amasa-Villabonako udalean egon diren 40 hautetsi inguruk babestu dute martxoaren 19ko galdeketa. Argazkia atera dute lehenengo, Gure Esku Dago ekimenaren galdeketan parte hartzeko deia luzatuz.

Ondoren, Uxoa Elustondo Amasa Villabonako Gure Esku Dago ekimeneko kideak hitz egin du, eta ongi etorria eman die ekimenaren deiari erantzun dieten hautetsi guztiei. Instituzioen eta herritarren arteko harremanaren garrantzia nabarmendu du: "Zerbait lortu nahi badugu, ezinbestekoa da instituzioek eta herritarrek elkarrekin lan egitea".

Era berean, martxoaren 19ko galdeketan parte hartzeko deia luzatu die herritar guziei.


Herriak aitortza, bertso eskolari

Herrian eta herritik kanpo daukan garrantzia ikusita, Paulo Ttikiya bertso eskolari egingo dio omenaldi xumea gaur Udalak, herriaren izenean. 18:30etan hasiko da ekitaldia, Udaletxeko areto nagusian.

Herritarrei bertan egoteko gonbidapena luzatu du Udalak, bertso eskolak herri osoaren berotasuna jaso dezan.

Eskerrak eman nahi dizkiete, hain zuzen, «eskerrak eman nahi dizkie bertsolaritzaren alde eta euskal kulturaren alde egindako lanarengatik», nabarmendu dute.

Eskolaren izenean bertaratuko dira: sortzaileak, azken txapelketa nagusian parte hartu dutenak...


Emakumeei zuzendutako bertso ikastaroa antolatu dute

Arrasateko Emakume Txokoak, Gipuzkoako Bertsozale Elkartearen laguntzarekin, emakumeei zuzendutako bertso ikastaroa eta horren gaineko hitzaldi irekia antolatu ditu. Izenemate epea zabalik dago eguenera arte, otsailak 11.

Eskolak eguaztenetan izango dira, 18:00-20:00 ordutegian, eta Estibalitz Alberdi eta Nerea Urra izango dira irakasleak. Otsailaren 17tik martxoaren 17ra bitartean izango da ikastaroa, bina orduko lau jardunalditan banatuta.

Lehenengo jardunaldian (otsailak 17), besteak beste, errima landuko dute; bigarrenean (otsailak 24), neurriaren inguruko ariketak egingo dituzte; eta diskurtso motaren arabera neurri ezberdinen baliabideak eta zailtasunak ere landuko dira ariketen bitartez; hirugarren saioan (martxoak 10), bertsolaritzaren historiaren pasarte esanguratsuak eta bertso ezagunak irakurri, entzun edo aztertuko dira; eta laugarren jardunaldian (martxoaren 17an), ofiziotako saioak aztertuko dituzte, elkarrizketak sortuz, garatu, bertsotan jarri eta elkarrizketaren beraren autodefinizio aukerak ikusiz eta eztabaidatuz. Ikasleen azken agurra idazteko aukera izango da nahi duten doinu eta neurrian.

Ikastaroaz gain, hitzaldi irekia izango da martxoaren 3an Kulturateko areto nagusian, 19:00etan. Maialen Lujanbio, Ainhoa Agirreazaldegi eta Uxue Alberdi izango dira hizlariak.

Izenematea zabalik dago 943 79 41 39 telefono zenbakian, astelehenetik eguenera bitartean 15:00 - 20:00 ordutegian, eta egubakoitzean, 10:00 - 14:00 ordutegian.


Baskonia eta CSKA Mosku aurrez aurre!

Euroligako Baskonia – CSKA Mosku partidurako 4 sarrera bikoitz ditugu. Partidua martxoaren 17an, 21:00etan izango da Buesa Arenan. Animatu eta parte hartu zozketan!

PARTE HARTZEKO:

E-postaz: kluba@goiena.eus WhatsApp-ez: KLUBA “Baskonia” [bazkidearen zenbakia] 688 69 00 07 zenbakira. Parte-hartzaileen artean egingo da zozketa.


Bermeo Urdaibai Arraun Elkartea Kudeaketa Batzordeak zuzenduko du hauteskundeak egin arte

Bermeo Urdaibai Arraun Elkarteko zuzendaritza taldeko lau kidek duela gutxi dimisioa aurkeztu ondoren, eta koronabirusak eragindako osasun krisia eta traineruen denboraldia laster hasiko dela kontuan hartuta, erakundea aldi baterako Kudeaketa Batzorde batek zuzenduko duela jakitera eman dute klubaren ordezkariek.

Zehaztu dutenez, klubean ez da aldaketa handirik egongo. Izan ere, batzordea azken urteetan klubean lanean aritu diren pertsonek osatzen dute, eta uda amaieran presidentetzarako hauteskundeak deitu arte hartuko dute ardura. Batzordeko kideen berbetan, bai klubak eta bai arraunak lasaitasuna behar dute: “Lasaitasunez ari gara lanean. Elkartearen planteamentuan ez da ezer aldatu, eta lan ildo berdinagaz gabiltza”.

Dimisioaren arrazoiak. Dimisioa eman duten bi kidek azaldu dutenez, arraun elkarteko presidentearen “egiteko era pertsonalista” izan delako, eta “zuzendaritza batzordeko kideak kontuan hartu barik” aurrera eroandako kudeaketagaz eta erabakiekin “desadostasun osoan” daudelako hartu dute erabakia. Astelehenean aurkeztu zuten euren dimisioa adierazten duen gutuna.

B trainerua. Bestalde, kirol arloari dagokionez, gaur egun dagoen salbuespen egoera dela eta, B trainerua ez dela uretara aterako iragarri du klubak.

2014tik proiektu hau aurrera ateratzea ahalbidetu duten guztiei eskerrak eman dizkiete, bereziki, “aurten oso gogor entrenatu diren eta arraunean egiteko aukerarik izango ez duten arraunlariei”.